qundao/data-zh-poetry huggingface dataset:
祭罢返御园小憩承光殿即事·其二
作者：弘历
朝代：清
体裁：七言绝句

波临太液鸢鱼乐，节逯中和景物融。古柏依然风月好，金元明岂介心蓬。
祷黑龙潭而雨因纪所见
作者：弘历
朝代：清
体裁：古风

灵湫神所宅，澄波深且滢。利民功久著，泽物诚斯应。我来瞻庙貌，肃然而起敬。匪为求多福，稼穑惟民命。泰阶六幕调，屡丰寰宇庆。省岁率咎徵，神乃司其柄。获佑以为愧，遑论謟与佞。况兹实古迹，圆池明似镜。渫然鉴毛发，更鲜鲲鲕泳。一鳞游其中，昂藏无与竞。颇颇露头角，如具飞龙性。然疑我未知，变化斯称圣。
禁中新秋
作者：弘历
朝代：清
体裁：五言排律

缃云澄碧落，玉律应商风。问穑临豳馆，乘时御法宫。网轩歊气退，金掌露华融。乍馥螭阶蕙，初飘鹤禁桐。閒情咨翰墨，治理溯鸿濛。所愧无为化，端资大造功。
禁中雪松
作者：弘历
朝代：清
体裁：七言律诗

素积苍枝冻未流，迷离寒景入吟眸。后凋独自撑青盖，中禁群看舞玉虬。不必孙康曾映简，却教苏武得披裘。韶光巳漏阳和近，化作恩波满御沟。
福佑寺瞻礼有作
作者：弘历
朝代：清
体裁：七言律诗

皇祖于斯邸第传，因之皇考奉金仙。宏资福佑千百祀，久建时经六十年。未免榱题殊旧观，爰教龙象焕新筵。落成是日虔瞻谒，何事弗殷绳继绵。
福崧韩鑅兰第锡同日奏到毛城铺滚坝减水情形及筹办灵璧宿州一带疏消抚恤各事宜诗以志事
作者：弘历
朝代：清
体裁：七言律诗

减坝南河一带绵，既经减必漫低田。肯因行庆忘民务，祗有急赒谢已愆。曰堵曰疏筹次第，惟昏惟垫念颠连。自惭致宴无佳术，敢复施恩靳久延。
福康安和琳奏大�土空寨苗匪解永绥城围诗以志事
作者：弘历
朝代：清
体裁：七言排律

过河即克石花寨，据险贼丛土空屯。鸟道羊肠山极仄，兵单粮少堡孤存。颙颙待救时难缓，蠢蠢尽歼刻与援。拜井析骸未至极，守官义户普加恩。便图力进净巢穴，翘望成功报晓昏。三逆就擒靖苗域，永期善后慰黎元。
福康安和琳奏报攻克兰草坪滚牛坡�戮苗众将近贼巢穴诗以志事
作者：弘历
朝代：清
体裁：古风

永绥虽解围，苗寨聚犹众。是应清后路，乃可�穴空。迎面兰草坪，山高贼聚重。二臣督诸将，分布三军统。直冲及傍袭，胥中窾要洞。攀险力入深，那顾胼胝恫。无前袛有进，嘉观心切痛。一鼓据其要，歼苗无数恸。仍有截粮寇，伺隙尚敢鬨。巴图鲁侍卫，截之护粮送。相机进扫巢，逆首期禽贡。诚嘉诚深怜，渴待捷音诵。
福康安和琳奏攻克苏麻寨一带贼巢诗以志事
作者：弘历
朝代：清
体裁：古风

七朝未接军营章，宵旰南望不可当。攻克黄瓜巢穴扫，无奈贼首先逃亡。兹经询明居首者，实吴半生称吴王。所馀三逆虽称首，服其管束同为殃。但获巨擘馀自易，苏麻巢穴深潜藏。宿将五者领军驻，牵掣贼势据大梁。更分四路刻期进，入深攀险争相将。歼贼数多不可计，焚寨烈燄冲天光。展转贼首乃潜遁，憩兵整力前攻戕。上下西梁恃险固，誓擒要首腾奏详。两督众将诚尽力，阅奏弗忍缱衷肠。嘉之怜之切方寸，那更督催进以忙。不逾数日企飞递，俘逆功蒇承赏庆。
福康安和琳奏攻克黄瓜寨贼巢诗以志事
作者：弘历
朝代：清
体裁：古风

屈指十日盈，未接军营章。兼之微望泽，益切心焦忙。因诣灵雨祠，肃请膏澍霶。憩餐理庶政，驿递军书详。险彼黄瓜寨，贼之巢穴藏。地据万山中，夏令阴雨长。泥滑石林立，寨落周遭防。二臣率宿将，探径劬劳忘。分兵五路进，既整且弗荒。夙曾经屡战，知勇兼知方。分领同一心，值晴进剿强。攀岩复越坎，埋根我武扬。其奈雨复作，冒霔争先当。鎗箭簇雨阵，歼贼数无央。顽苗不能抵，遂据大山梁。四围峙绝壁，贼巢据中冈。附近贼寨护，其数几百望。复值雨如注，径途不可量。雨止励将士，下压贼奔惶。巢穴不能顾，逃窜山阴飏。烧寨并燬窖，数里耀火光。独是逆首走，穷追驱龙骧。阅摺悦继怜，悦贼不久亡。怜我众军劳，勋绩筹奖偿。伫待告全捷，殊恩褒忠良。
福康安和琳奏攻围高多寨生获逆首吴半生大功告成诗以志喜
作者：弘历
朝代：清
体裁：七言律诗

功成知近沛恩施，旬日擒凶喜报驰。中外一心天赐佑，始终九月绩非迟。批艰冒险众诚苦，锡爵颁金我岂辞。惭愧未曾干羽舞，古今不逮审如斯。
福康安和琳等奏攻得茶它柳夯等处贼巢降苗愈众进围鸦保廓家陇平贼穴生擒贼首吴半生等大功近成得诗二律一韵·其一
作者：弘历
朝代：清
体裁：七言律诗

春夏两来胥计苗，师之正曲理原昭。谁知地险延时节，加以秋霖逭小宵。鼓勇直前围近穴，擒生不日趁晴朝。香山纪胜亭无负，宜据诸峰顶最超。
福康安和琳等奏攻得茶它柳夯等处贼巢降苗愈众进围鸦保廓家陇平贼穴生擒贼首吴半生等大功近成得诗二律一韵·其二
作者：弘历
朝代：清
体裁：七言律诗

喜接捷音靖逆苗，天恩锡福孔之昭。荩臣念祖同内外，手足腹心扶旰宵。何幸十全增一事，解愁九日慰今朝。双忠旅勇胥劳苦，晋爵颁金赉合超。
福康安奏台湾地方宁谧情形诗以志慰
作者：弘历
朝代：清
体裁：七言律诗

地经兵燹抚为难，特敕良臣善后观。府一县三农事起，导和禁斗户民安。销兵铸耒知谋永，缚匪献逃莫匿奸。海峤威扬人服勇，岂知为政更操端。
福康安奏大�诸贼开通诸罗并进攻斗六门贼势溃散信至诗以志慰昨改赐诸罗县名为嘉义合县士民守城之忠实堪彰善也
作者：弘历
朝代：清
体裁：古风

笨港虽攻取，诸罗仍艰进。幸早续发兵，重臣威名震。勇将选以百，新兵强夙振。渡海虽迟日，以迟翻成迅。齐力遂剪瀛，一日风资顺。进由鹿仔港，三朝倏临阵。大克崙仔顶，一当百以奋。蔗田及草寮，蹂躏率称尽。即解诸罗围，资贼粮胥运。劳军及义民，欢呼逭饥馑。全活数万命，旌功恩不吝。彰善树风声，嘉义名新晋。筹攻斗六门，破竹应解刃。伫�大里杙，贼首生擒讯。指日以俟之，速递大捷信。
福康安奏官军攻得堆补木等处木城石卡已过帕朗古大桥与贼营近对驻军诗以志慰六韵
作者：弘历
朝代：清
体裁：七言排律

屈指又过十日延，忽欣遽传递飞笺。分师排队直前进，石卡木城屡得全。横亘大河虽彻版，急登彼岸那需船。军心上下同敌忾，贼计堤防总失坚。跋泞攀崖忘甚瘁，冲锋冒雨致深怜。惟思雪岭将封路，路远萦期速凯旋。
福康安奏报大�逆苗攻解松桃之围诗成二十韵志喜
作者：弘历
朝代：清
体裁：古风

正大既解围，松桃应急救。其间嗅脑寨，聚贼益纷凑。纠藏岩谷间，净�路通透。而何馀犯逃，更聚松桃斗。随逃随截杀，向前仍殿后。师更分两路，谋成弗迟留。将近马乾溪，贼益固守溜。层峰峙陡峭，险仄径杂辐。开途渡溪河，百计无不售。众兵胥敌忾，一当百勇懋。突将奋无前，心悯泪难收。围城贼蜂拥，一战胥窜走。城兵出夹攻，围解雄功就。嘉怜言难尽，赐翎异赏茂。视之如宗室，诚不因前后。在事诸将卒，恩赉普教厚。其守城兵民，赏亦命弗漏。赫濯威既扬，整旅前洗寇。西川军谅会，三逆首将授。伫待大捷音，早晚闻章奏。
福康安奏报得雨诗以志慰
作者：弘历
朝代：清
体裁：七言律诗

燹后七闽常切念，欲苏民气要农功。虽曾被泽仍愁小，斯乃渥沾可冀丰。各属有无随驿问，西湖疏浚得舟通。�门择要移两粤，谕抚勤宣勉代工。
福康安奏报抵厦门登岸并巴图鲁侍卫等皆平安渡海凯旋诗以志慰
作者：弘历
朝代：清
体裁：七言律诗

往征进旅迟成速，回渡登舟危得安。可识臣忠天必佑，益钦神护众胥欢。除凶旋凯事全蒇，旰虑宵萦念始宽。自顾何修叨助顺，持盈惟励慎君难。
福康安奏报攻克协布噜贼寨情形诗以志慰六韵
作者：弘历
朝代：清
体裁：七言排律

入贼境深贼谨防，木城石寨倚河傍。路无容足兵同进，宿祗露身气更扬。桥拆横流难径越，炮轰直拒尚猖狂。上游别据临下压，奇出原来以正当。接树渡川奋胼胝，前冲夹击�彭旁。披看捷报图功藏，慰矣益增敬不遑。
福康安奏报攻克大里杙贼巢诗以志事
作者：弘历
朝代：清
体裁：五言律诗

斗六门既取，直前抵贼巢。跃溪飞马渡，扫穴短兵交。背垒犯雄阵，乘宵挥遁鞘。渠魁犹待获，盼切捷旌捎。
福康安奏报攻克斗六门诗以志事
作者：弘历
朝代：清
体裁：五言律诗

斗六门攻克，今朝至捷音。迟闻因海上，别信逼山阴。百战雄皆胜，诸臣嘉不禁。东南望翘企，实报首凶擒。
福康安奏报生擒庄大田信至诗以志喜
作者：弘历
朝代：清
体裁：七言律诗

正殷捷信盼连朝，忽接佳音至自遥。鹿耳鲲身防海逸，柴城琅峤获山跳。一之为甚竟致再，鸱既成擒岂赦鸮。永靖瀛壖扬国武，益深兢业昊恩昭。
福康安奏拉特纳巴都尔缴所掠后藏诸物并乞遣陪臣进贡诗以志事
作者：弘历
朝代：清
体裁：七言律诗

许降早已发纶音，缴物斯滋倍致钦。悔罪命宽京筑观，献诚首捧册镌金。白狼白鹿徒传古，革面革心亶见今。戢武奠遥知止足，益殷保泰凛难谌。
福康安奏攻克热索桥进剿贼境诗以嘉慰
作者：弘历
朝代：清
体裁：七言律诗

热索河桥界番廓，贼之门户备防周。虽摧北卡艰中渡，别遣精兵进上游。寇骇熊罴自天降，逃排蜂蚁向河投。飞章披阅怜为慰，戒满教蘉伟绩收。
福康安奏攻得济咙贼寨诗以志喜六韵
作者：弘历
朝代：清
体裁：七言排律

擦木玛噶以次举，济咙咫尺弗为遐。破宵冒雨乘无备，直进分班策肯差。贼竟抗颜以死敌，师争刃血更雄加。据其要险鸮失翼，遂克中坚虫洗沙。报至喜翻成欲泣，念驰怜切讵惟嘉。复番境已压寇境，阳布摧枯望不赊。
福康安奏攻破东觉噶多等山并夺得木寨石碉大获全胜诗志慰喜八韵
作者：弘历
朝代：清
体裁：七言排律

亟盼军书得未观，食宁甘味坐宁安。那知半月牵心虑，又幸徼天捷报看。门户击其死穰穰，熊罴鼓我进桓桓。噶多东觉虽扼要，分剿合冲肯畏难。冒雪官军忘皲瘃，填尸众寇竟阑殚。战无不胜攻悉取，兵气倍扬贼胆寒。因驻雍鸦略休息，即临阳布剪凶残。斯诚适百半九际，吁望昊苍昭鉴宽。
福康安奏班师日期并廓尔喀致送羊酒等物犒师诗以志事
作者：弘历
朝代：清
体裁：七言律诗

䮉骑骈臻班凯信，降番意外效殷勤。犒师重报廓喀献，罢战何曾颉利闻。示武方能成偃武，归文乃可事修文。不贪地土天垂贶，益励惕乾敢诩勋。
福康安徐嗣曾奏清查台湾积弊并酌筹善后事宜诗以志事
作者：弘历
朝代：清
体裁：七言律诗

善后瀛疆命重臣，并教宣抚渡由闽。付之海外弊丛旧，合以时宜政改新。十六条胥饬文武，万千户永晏民人。贪官劣将致偾事，事著方知愧亦真。
福康安摺奏生擒逆首林爽文信至诗以志事
作者：弘历
朝代：清
体裁：七言律诗

大里灰摧破巢穴，频繁驰谕戒逍遥。抚降辑众日无暇，执讯招番井有条。究得生擒尽美善，不教馀孽伏根苗。移师南指如破竹，待捷音惟暮与朝。
福康安摺奏进兵一切情形诗以志事
作者：弘历
朝代：清
体裁：七言律诗

经理邮书待日深，行宫兹阅策筹忱。兵粮军器饶俱备，殿后直前布以谌。更励外疆先进�，却虞猾寇预闻音。不为遥制廑遥念，万里原来一寸心。
福康安等奏报得雨情形诗以志事
作者：弘历
朝代：清
体裁：七言律诗

西江得雨念南闽，间日奏章督抚陈。各属沾膏虽不一，乾田蒙润则胥均。外台内地筹安众，平粜通商总为民。事要广西移节镇，抚臣申谕勉宣旬。
福康安等奏攻�小半天山贼匪并围截贼首情形诗以志事
作者：弘历
朝代：清
体裁：五言排律

晓接军营报，攻平小半天。前称获眷属，今复走凶奸。与暇近旬日，聚群至二千。层层涉持重，屡屡戒迟延。将士真宣力，领军可谢愆。并行赏与饬，期速奏功全。
福康安等奏西藏善后事宜诗志颠末得四十韵
作者：弘历
朝代：清
体裁：古风

三藏前后中，由来名已久。崇德虽入觐，其地非我有。众蒙古归之，凡事商可否。其弊自元来，率以难禁取。然而向善多，消乱利兼就。明乃踵元迹，尊崇颇不偶。但未至元甚，非类却堪丑。国初付怀徕，通贡无大咎。第巴更奸诡，党噶尔丹苟。诈称奉中国，表里为奸寇。达赖喇嘛亡，隐弗宣诸口。皇祖频敕谕，两端持鼠首。煽摇青海众，瓯脱图恩负。二匪受冥诛，藏乃归员幅。策旺劫藏时，发兵驱以走。其后自相残，皇考靖纷纠。因之驻大臣，镇压计安阜。其奈历年多，屡易人非旧。相幸无事归，遂致因循纽。诸务付不知，旒缀同瞆䏂。而达赖喇嘛，庇族弟兄陋。赏罚率弗公，受贿任分售。或付噶布伦，或偏信左右。遂致廓尔喀，侵边较利薮。遣兵问曲直，所遣人悔忸。未曾示国威，贿和完以诱。再来袭藏地，益肆猖獗﨣。抡将扬挞伐，归降乃额叩。战胜屡见诗，不必申论复。爰命四贤臣，奠安议善后。兹具疏以来，诸弊去其垢。贸易有节制，疆界慎防守。等级各责成，廪给俾公授。兵器期精利，将弁严凌侮。再生禁世袭，喇嘛说著手。事权归二臣，亲巡祛弊狃。昔为羁以縻，今如臂与肘。谓失反因得，迟速论曾剖。都缘辏时会，莫非天恩厚。长歌纪予怀，兢业示不朽。
福建一百四岁老人郭钟岳自闽来迎加恩赐予国子监司业衔诗以赐之
作者：弘历
朝代：清
体裁：五言律诗

登帙寿百四，来朝程二千。诚云天下老，疑是地行仙。忱悃足嘉矣，精神尚跃然。恩荣司业秩，酬尔矻芸编。
福建侯官县职员许王臣家七世同居诗以赐之
作者：弘历
朝代：清
体裁：七言律诗

数世同居弗一足，总缘恩沐累熙朝。讵惟表户金帛赐，合与题篇姓氏昭。和睦允称惇史鲜，孝廉漫忆汉家嘲。欲长善善应嘉予，匪诩升平教化调。
福建四川云南各巡抚奏报收成分数诗以志慰
作者：弘历
朝代：清
体裁：七言律诗

不缘行路废批诺，北省今秋都大佳。闽蜀九分次第报，滇南一剩土民皆。各疆同庆邀天眷，历岁希逢惕已怀。归政庶几符治理，子元年幸万几谐。
福建巡抚徐嗣曾奏报得雨诗以志慰
作者：弘历
朝代：清
体裁：五言律诗

迤南率沾雨，惟欠浙和闽。闽此称兼雪，浙何报阙春。泽均游上下，市减价新陈。宣谕琅玕问，期详农况真。
福建巡抚徐嗣曾奏春雨田功情形诗以志慰
作者：弘历
朝代：清
体裁：七言律诗

台湾有事讨奸民，未免发兵近自闽。军饷宁辞供内地，田功最要利三春。晴资麦垄卜登圃，雨足稻塍起垦畇。伫待飞章报擒逆，闾阎安堵乐熙淳。
福建巡抚徐嗣曾奏雨水二麦情形诗以志慰
作者：弘历
朝代：清
体裁：七言律诗

南禾北麦昔年重，禾北麦南近岁同。却是南暄常早穫，较之北地速占丰。大登场矣小将熟，孟渥田哉仲继蒙。喜达佳音敬披阅，手加额谢惕由衷。
福建巡抚徐嗣曾续报得雨诗以志慰
作者：弘历
朝代：清
体裁：五言律诗

闽省用兵后，田功最缱情。春乾继沾润，澍获复多晴。优渥夏方被，漳泉泽亦并。更堪欣慰者，粮价市头平。
福建巡抚汪志伊奏报早稻收成八分有馀诗以志慰
作者：弘历
朝代：清
体裁：七言律诗

福省居南近广东，报收早稻夙期衷。昨看粤奏兹闽奏，实喜收中符望中。既过八分亦称稔，那能十熟屡资丰。南瞻海峤同民慰，乾惕殊民自敕躬。
福建巡抚浦霖奏报早稻收成九分有馀诗以志慰
作者：弘历
朝代：清
体裁：七言律诗

七闽六十四州县，早稻收成赢九分。截短补长得总数，慰心屈指讶希闻。况经绥屡春秋际，自合恬熙苍赤群。第一秋成吉音递，益增兢惕寸衷殷。
福建巡抚浦霖奏报早稻收成九分有馀诗以志慰
作者：弘历
朝代：清
体裁：七言律诗

台湾久靖法廉饬，内外官方早肃然。已是麦收八分报，又兹稻穫九馀连。登丰莫忘有啬遇，居满当思抱歉先。洋盗敛踪农乐业，海疆既富教宜宣。
福建巡抚浦霖奏报早稻收成九分有馀诗以志慰
作者：弘历
朝代：清
体裁：七言律诗

麦秋已报八分馀，早稻今称一剩诸。州县统为六三处，收成几至上穰书。无增有减欣市价，足食易衣乐里居。南望闽民深为庆，晚登绥屡祝如初。
福建巡抚浦霖奏报春雨普沾市价平减情形诗以志慰
作者：弘历
朝代：清
体裁：五言律诗

去岁漳泉歉，今年正念萦。所欣膏泽普，已报市粮平。一律稻秧种，都存田水盈。海洋盗风靖，宁止幸吾氓。
福建巡抚浦霖奏报麦收九分诗以志慰
作者：弘历
朝代：清
体裁：七言绝句

麦结穗资甘雨优，七闽又报九分收。似兹近远普沾贶，欣慰敢忘三者忧。
福建巡抚浦霖奏报麦收分数诗以志事
作者：弘历
朝代：清
体裁：七言律诗

昨岁沴侵漳与泉，敕教竭力赈而蠲。隐闻仓谷虚多欠，兼致台粮畏不前。是大有关合稽覈，可称无碍更俄延。通疆收麦八分报，鹿马躗词未必然。
福建巡抚浦霖安徽巡抚朱圭各报麦收八分有馀诗以志慰
作者：弘历
朝代：清
体裁：五言律诗

闽远安徽近，南先北后投。到因迟早异，报总麦麰收。同以八分胜，是诚中稔酬。迩来愧批诺，曰慰即随愁。
福建巡抚田凤仪奏早稻收成分数诗以志慰
作者：弘历
朝代：清
体裁：七言律诗

麦已先登稻复收，九分馀近上丰酬。屡称食足衣当足，聿解民愁官岂愁。既富何加应在教，因民之本慢深求。西成未至仍勤望，我自恒怀三曰忧。
福建总督伍拉纳奏报得雨诗以志慰
作者：弘历
朝代：清
体裁：七言律诗

良臣择要移两粤，旧抚命回督七闽。春季沾霖虽已报，夏初恐旱望方谆。霶�欣得被省会，优渥曾均询属邻。粮价顿平民气豫，幸哉南望慰增寅。
福建总督伍拉纳驿报漳泉续得透雨诗以志慰
作者：弘历
朝代：清
体裁：古风

春月漳泉旱，虽沾未深透。督臣过厦门，审事兹驿奏。设坛虔请雨，夏五油云凑。淋漓霈终朝，高下渥以究。两郡率已遍，幸值闰月候。补种杂粮类，农田发生茂。南瞻额手庆，吾民庶苏救。秋收尚期遥，时若祈恩副。
禹庙览古
作者：弘历
朝代：清
体裁：五言排律

得涖稽山峻，言瞻禹庙崇。碑文拟衡岳，井穴达龙宫。问讯传工部，栖迟遇义公。錞于寻岂在，窆柱恨难穷。帆石终邻诞，梁梅久付空。惟应敷土迹，天地并鸿功。
禹陵联
作者：弘历
朝代：清
体裁：联

绩奠九州垂万世；统承五帝首三王。
禽言
作者：弘历
朝代：清
体裁：四言诗

刚刀割麦，刚刀割麦。一日不閒，十石乃获。趁晴莫俟，毋得晏起。持穗虽完，更须砻米。老扈老扈，催收休误。隆古以来，已知其故。
秀举楼
作者：弘历
朝代：清
体裁：七言绝句

三架横楼面假山，奇遮诡逻岌孱颜。棱棱秀举清晖映，萧缅真称伯仲间。
秀举楼
作者：弘历
朝代：清
体裁：七言绝句

书楼虽小秀鶱然，墙外方方见稻田。此是吾民生计本，对之殷意为祈年。
秀举楼
作者：弘历
朝代：清
体裁：七言绝句

层楼纵望意超超，外发英华神内昭。恰似休文誉安陆，独于高处见风标。
秀举楼
作者：弘历
朝代：清
体裁：七言绝句

月之廿九赏烟宫，故事依稀浐水同。楚客佳词真秀举，岩亭祗付不言中。
秀举楼
作者：弘历
朝代：清
体裁：七言绝句

泉上层楼架列棼，畅观近远迥凌云。风标设入昭明选，亦足相当沈约文。
秀举楼
作者：弘历
朝代：清
体裁：七言绝句

湖石玲珑一径通，溪楼潇落两层空。宁须响钵论迟速，得句颇欣秀举同。
秀举楼
作者：弘历
朝代：清
体裁：七言绝句

砟硌假山耸势崇，冠峰阁可庆霄通。如斯秀举真秀举，萧缅惟应拜下风。
秀举楼
作者：弘历
朝代：清
体裁：七言绝句

若翼飞楼诡石巅，凌空擢秀势翩�。每来曾未一拾级，让与驻游控鹤仙。
秀举楼口号
作者：弘历
朝代：清
体裁：七言绝句

远山近水朗快晴，登楼游目真怡情。掞藻摛毫意轩举，那论秀色难为名。
秀举楼咏假山石
作者：弘历
朝代：清
体裁：七言绝句

何时来自洞庭滨，秀举翩翩实可人。设使米颠蓦相遇，可无下拜敬如宾。
秀木轩
作者：弘历
朝代：清
体裁：七言绝句

当年植树已茏葱，依旧春前丙午风。却忆右丞有佳句，兴虽同矣境非同。
秀木轩
作者：弘历
朝代：清
体裁：七言绝句

种树卌年秋复春，庭前秀色越轮囷。对之絜矩还自问，可解如斯能树人。
秀木轩作
作者：弘历
朝代：清
体裁：五言律诗

前后三间屋，一区两得名。爱兹饶秀木，真觉称幽情。古壁昔年句，春禽今日声。犁然原不隔，小坐又成行。
秀木轩口号
作者：弘历
朝代：清
体裁：七言绝句

前巡秀木已佳阴，廿载茏葱阴益深。设作故人刮目待，我犹昔也愧成吟。
秀木轩灵济祠之右有屋三间偶因停跸辄额是名并叠前韵
作者：弘历
朝代：清
体裁：五言律诗

威纡遥列嶂，漩澓近临渠。白屋三间静，青林一望舒。团阴笼月户，行漏迟云居。茅土风规在，心传景仰馀。
秀起堂
作者：弘历
朝代：清
体裁：七言律诗

一堂丛翠据其高，灌木千寻足底豪。攀陟岂无劳步履，到来亦足俯风骚。秀而起者为谁氏，静以观之泯际遭。乍向西南骋遥目，愧哉黩武议难逃。
秀起堂
作者：弘历
朝代：清
体裁：七言律诗

万嶂葱胧中起秀，一区廓落似悬居。寻常漫拟清无比，俯仰方欣静有馀。庭际鹤宁藉车载，林间鹿不挂牌书。河源雨过凭窗看，岩龉从新濯翠蕖。
秀起堂
作者：弘历
朝代：清
体裁：五言律诗

中峰忽秀起，朗榭似悬居。爰处宜四季，周流观六虚。鹿踪来近砌，鸟语隔斜疏。岩下风含爽，时堪一检书。
秀起堂
作者：弘历
朝代：清
体裁：七言律诗

中隆岧岪若悬居，拱揖群峰尽俯诸。红叶知从绿叶染，秋山觉比夏山虚。鹿声闻尚隔丛樾，黛色看如入朗疏。此日昨年漫论彼，行云流水例酬予。
秀起堂
作者：弘历
朝代：清
体裁：七言律诗

云标西峪玉堂悬，到此栖迟合暂延。不觉光阴又逾岁，且欣山水洽高年。事虽繁矣心原静，目自游而意弗牵。一雨千林都秀起，无为造物有为权。
秀起堂
作者：弘历
朝代：清
体裁：七言律诗

先至其他姑舍诸，山堂真比众超如。近峰远岭秀无尽，秘思妍辞起有馀。将拟披襟顿延爽，试教搴幌迥含虚。拈毫得句肩舆去，孤负谁看架上书。
秀起堂
作者：弘历
朝代：清
体裁：七言律诗

四围山色郁苍苍，秀起中央迥筑堂。今岁喜才今日到，昔题多共昔年忘。峰姿树态张图画，目击心存伴缥缃。习习岩风拂檐梠，襟披夏五顿生凉。
秀起堂
作者：弘历
朝代：清
体裁：七言律诗

四围翠合遥拖岭，中间秀起独成堂。石级高攀遂据榻，山村望见还隔墙。万顷与翼兆稔岁，一天寥朗澄秋光。信笔书之欣所遇，何须故事徵缥缃。
秀起堂
作者：弘历
朝代：清
体裁：古风

四邻围秀中冈起，适有书堂构于此。舆来颇觉路幽深，床据乃欣山在底。青萦碧逻指顾间，纵目其表彻其里。是理窟乎是文津，我亦油然参厥旨。
秀起堂
作者：弘历
朝代：清
体裁：七言律诗

山不入深秀何得，堂惟因迥起予吟。一天寥宇碧无际，五月薰风披有襟。过雨龉溪留鹿迹，知时丛樾出蜩音。欲缘茂对歌解阜，涧奏泠泠可代琴。
秀起堂
作者：弘历
朝代：清
体裁：七言律诗

山之秀自来千古，堂以起因偶一时。虽假借而非假借，谓相资亦实相资。其间小憩息尘念，率得数言厌绮词。片刻足消役人瘁，轻舆命返不留思。
秀起堂
作者：弘历
朝代：清
体裁：七言律诗

岩蹊再上弗多遥，秀起山堂据坦椒。目见耳闻都远俗，心怡神谧不期超。雨时旸若幸今夏，旧句前题似昨朝。正尔纾怀缱齐豫，依然待泽为心焦。
秀起堂
作者：弘历
朝代：清
体裁：七言律诗

待欲言奇转复奇，千岩起秀座中披。云霞以上崇情寄，俯仰之间陈迹为。林下常来谙鹿性，窗边閒坐爱山姿。遣怀聊尔三唐揽，此妙怜他无一知。
秀起堂
作者：弘历
朝代：清
体裁：五言律诗

曲径中宏达，好山四面迎。爽风披茈虒，皓日耀峥嵘。虽曰引遐睇，而皆契静情。分明称秀起，安得置吟评。
秀起堂
作者：弘历
朝代：清
体裁：七言律诗

望雨诸凡觉不宜，一沾到亦弗嫌迟。麦原后结穗堪待，禾正发看苗怒披。墙外农功观远近，堂前山景俯参差。拈豪七字于何会，正是纷呈秀起时。
秀起堂
作者：弘历
朝代：清
体裁：七言律诗

碧岭四围全作障，中峰秀起独成堂。窗间见鹿任眠跂，林下无禽不颉颃。著色画张枫叶紫，宜时风送桂花香。得诗便拟肩舆去，却笑劳劳有底忙。
秀起堂
作者：弘历
朝代：清
体裁：五言律诗

秀起众山头，到兹必憩留。旧年如昨日，今岁又新秋。万树鸣相答，千峰翠互流。适来清跸路，一发见西沟。
秀起堂
作者：弘历
朝代：清
体裁：五言律诗

秀起堂成久，山林萧且疏。宜居高閒人，兹当倦勤初。名实觉相称，旰宵却未居。然仍训子政，堂岂弗嗤予。
秀起堂
作者：弘历
朝代：清
体裁：五言律诗

西峪兹初到，书堂据迥厜。果然秀无比，率致起遐思。空翠四邻落，秋云一缕驰。留当作雨好，荞菜待沾滋。
秀起堂
作者：弘历
朝代：清
体裁：五言律诗

西峪最佳处，山堂迥若悬。窗中数麋鹿，砌下吐云烟。露坂铺红锦，晴峰矗翠莲。句非秀以起，亦可置吟篇。
秀起堂口号
作者：弘历
朝代：清
体裁：五言绝句

秋老意特秀，山空望若起。而我坐书堂，会心亦在此。
秀起堂对雨
作者：弘历
朝代：清
体裁：古风

肩舆入岩云，过午复作雨。迥堂小憩坐，连纤织空宇。素色挟飒声，艰绘谁能谱。山雀避瓦檐，野鹿翳林莽。目凉炎若忘，意澹静堪侣。苟不跋泞蹊，此景得何所。
秀起堂有感
作者：弘历
朝代：清
体裁：七言律诗

到此年年有句留，兹来那可恝然不。风声虚牖凉常度，山色空庭翠若浮。隔嶂鹿鸣音未壮，拂花蝶舞态偏柔。题诗四壁验今昔，待欲巡吟怯举头。
秉烛
作者：弘历
朝代：清
体裁：五言绝句

秉烛天将晓，问安长乐回。起居欣适豫，静待万几来。
秉烛待章奏未至
作者：弘历
朝代：清
体裁：七言律诗

不为巡游懈敕几，离宫独坐廑民依。银檠犹待封章至，鸟路应迟驿骑飞。风袅炉香移夜漏，月明虎帐正宵衣。今秋稍解祈年虑，遍野黄云拥六騑。
秋云
作者：弘历
朝代：清
体裁：古风

秋云含雨浑不定，数里之间沾否殊。昨晚婪热思湔洒，飞点未润肤寸乎。密阴东望浓霮䨴，了知行潦当前涂。朝来策马不十里，即遇泥泞艰行车。仆御跋涉多苦状，晚稼益沃欢农夫。石槽田者不无向隅叹，昨晚喜行路者来试诸。乃知人情万态，宁可一例俱。博施济众，尧舜犹病矧，吾焉有两全图。
秋仲丁祭日诣上书房至圣前行礼
作者：弘历
朝代：清
体裁：五言律诗

万古生民首，千秋祭典光。摄仪专国学，展礼诣书堂。言念承宗社，何曾致治康。徘徊讲筵侧，惟觉愧宫墙。
秋仲恭祭社稷坛礼成述事
作者：弘历
朝代：清
体裁：五言律诗

每岁春祈奉，今年秋报承。幸无值二釜，惟有祝三登。壝外献功罢，坛中奏乐应。礼成咏良耜，似续念犹兢。
秋信
作者：弘历
朝代：清
体裁：古风

一天西北风，万里云霞捲。明日始立秋，今朝秋信转。溪亭坐夕阳，炎暑自为遣。生衣率欲换，叠扇无须展。代谢运四时，乾坤真易简。
秋信
作者：弘历
朝代：清
体裁：五言律诗

白帝传金令，霓旌已启途。祝融收后队，素籁是前驱。气爽寒疑近，天空远若无。何须愁代谢，徙倚弄修梧。
秋光
作者：弘历
朝代：清
体裁：古风

春光丽艳冶，夏光炎赫煌。冬光实寂寞，最好惟秋光。青天净寥沉，白日县清扬。弗寒却弗热，非短亦非长。照池波已澄，拂林叶未苍。孟子称皓皓，不可尚谁方。而功特著者，万宝晅登穰。秋光无比佳，况此逢山庄。
秋光
作者：弘历
朝代：清
体裁：五言排律

物色传金令，天心现白藏。悬来惟碧宇，暴处以秋阳。有水皆澄澈，无山不郁苍。寒蝉柳阴咽，丹桂月中香。皓矣观斯静，谁哉画可方。高楼一纵目，满意挹清凉。
秋光
作者：弘历
朝代：清
体裁：五言律诗

秋光日日深，秋气肃千林。露缀枝凝白，风翻叶闪金。晓寒爱初旭，午热逐浓阴。霁景饶旬浃，微生望雨心。
秋夕
作者：弘历
朝代：清
体裁：五言律诗

迟迟玉蟾上，想为惜时留。桐影阑干露，花阴络纬秋。疏砧来远墅，凉籁入高楼。天地望中阔，山川诗里收。
秋夕于南红门行宫对月有作
作者：弘历
朝代：清
体裁：古风

去岁龙沙试秋狝，关山月色閒吟遣。今宵桂魄还分明，离宫照我无限情。谁知几缺复几圆，暗换今年与去年。去年月即今年月，何必视昔空怅然。白露瀼瀼衣袂冷，倚楹相对忘怀永。
秋夕斋居
作者：弘历
朝代：清
体裁：七言绝句

玉漏迢迢夜渐长，心因几暇转徬徨。忘言独忆諴和理，不觉金猊篆灺香。
秋夕斋居
作者：弘历
朝代：清
体裁：五言律诗

秘殿无烦暑，斋居念若何。绍庭钦陟降，抚序愿中和。祇虑心稍逸，因之政有颇。清宵思治理，星斗在银河。
秋夕斋居
作者：弘历
朝代：清
体裁：五言律诗

莲漏递铜闼，槐鸦噪玉垣。心斋屏甲帐，神契悟风幡。不有生无灭，由来寂已喧。垂垂香穗紫，坐久独忘言。
秋夕泛月
作者：弘历
朝代：清
体裁：古风

秋月最宜人，蟾光清朗如。惟是间阴晴，往往藏夜珠。今夕乃大霁，时哉不可孤。碧天坦荡荡，谁能限边隅。岂无众星罗，月在馀如无。我时乘兰舟，徘徊泛御湖。愁为宜旸消，兴因对月摅。点笔亦成章，意与青莲殊。
秋夜南苑行宫怀旧偶作
作者：弘历
朝代：清
体裁：七言律诗

再经南苑动秋情，别殿宵深景物清。最爱寒光窗外映，那无逸兴静中生。閒阶乱草低萤火，古寺疏钟叩月明。奏牍手批更漏永，转教重忆旧经横。
秋夜南苑行宫怀旧叠前韵
作者：弘历
朝代：清
体裁：七言律诗

松菊迎人似有情，离宫月朗正秋清。旧题乍展怀重系，新句频拈兴转生。吹籁疏林金气肃，透窗寒影玉钩明。倚吟惊破红尘梦，嘹呖天边雁字横。
秋夜斋居
作者：弘历
朝代：清
体裁：古风

归鸦噪庭树，暮色侵虚殿。漏迟秋夜长，几暇分阴羡。怀古鉴兴亡，抚时戒安晏。祗兹乾愓衷，愿言终不变。
秋夜有作
作者：弘历
朝代：清
体裁：古风

银汉静无声，芳丛露华白。寒蛩语其根，唧唧闻瑶席。素月流松间，金籁度窗隙。欹枕怀治安，岂作悲秋客。
秋夜泛月
作者：弘历
朝代：清
体裁：七言律诗

玉露金风酝早秋，结璘池馆倍堪游。影流碧瓦辉鳷鹊，光耀银河浴斗牛。香棹轻移荷芰浦，锦帆飞渡凤麟洲。心将素宇同寥阔，宫漏听催午夜筹。
秋夜泛湖依旧作赋唐文皇爽气澄兰沼诗韵·其一
作者：弘历
朝代：清
体裁：古风

新秋虽觉炎，朝暮馀清爽。鉴湖渺澄碧，太虚涵万象。西山倒影来，螺纹如指掌。至理在天地，妙契归俯仰。
秋夜泛湖依旧作赋唐文皇爽气澄兰沼诗韵·其三
作者：弘历
朝代：清
体裁：五言律诗

文漪霁霭澄，荷芰露华凝。静观心似镜，凉觉月如冰。光景原堪掬，清幽已不胜。且閒吟倚兴，画舫暂教登。
秋夜泛湖依旧作赋唐文皇爽气澄兰沼诗韵·其二
作者：弘历
朝代：清
体裁：古风

常怀唐文皇，致治亦云既。其对杜淹时，犹云可谏未。即此延访心，岂恃九重贵。五字景物诗，一派中和气。
秋夜泛湖依旧作赋唐文皇爽气澄兰沼诗韵·其五
作者：弘历
朝代：清
体裁：古风

蝉声尚恋梧，芦花已贴沼。光阴迅若兹，安能假分杪。良夜正悠悠，佳景吟了了。漏下玉绳低，素娥抱孤皎。
秋夜泛湖依旧作赋唐文皇爽气澄兰沼诗韵·其四
作者：弘历
朝代：清
体裁：五言律诗

岸影全消涨，沙痕乍露滩。好题拈水月，香气递风兰。朅咏前秋句，因同今夕观。如如孰来去，聊以适清欢。
秋夜泛湖赋唐文皇爽气澄兰沼之句得诗五首依韵为次·其一
作者：弘历
朝代：清
体裁：古风

徂云净碧天，金飔荡轻爽。入夕几务閒，玩此虚明象。棠舟稳如屋，鉴浦平于掌。赋诗思其人，高山予所仰。
秋夜泛湖赋唐文皇爽气澄兰沼之句得诗五首依韵为次·其三
作者：弘历
朝代：清
体裁：五言律诗

镜里坐空澄，渺然思与凝。朅来青雀舫，爱此玉壶冰。衣袂皆无滓，胸怀亦绝胜。蓬瀛原不远，咫尺有人登。
秋夜泛湖赋唐文皇爽气澄兰沼之句得诗五首依韵为次·其二
作者：弘历
朝代：清
体裁：古风

琴书乐有馀，天水涵无既。咽露蛩语饶，横霜雁声未。四时皆有月，独以秋为贵。历历翠锦堤，递递芬陀气。
秋夜泛湖赋唐文皇爽气澄兰沼之句得诗五首依韵为次·其五
作者：弘历
朝代：清
体裁：古风

让月云归岫，报秋波澈沼。将圆未满规，历汉常移秒。此夕夫如何，万里明未了。姮娥忆贞观，不改天心皎。
秋夜泛湖赋唐文皇爽气澄兰沼之句得诗五首依韵为次·其四
作者：弘历
朝代：清
体裁：五言律诗

遥疑霞有脚，却过蓼花滩。蝉韵将辞柳，荷香尚赛兰。晚山归静寄，秋月本澄观。稍适清閒宴，匪寻长夜欢。
秋夜闻雁
作者：弘历
朝代：清
体裁：七言律诗

龙堆月白雁声寒，毡屋清宵玉漏残。忆昨题诗坐松榭，深秋见尔落沙滩。早乘霜露传边信，夜渡星河避弹丸。此日贤王争扈从，不须书寄汉廷看。
秋夜闻雁·其一
作者：弘历
朝代：清
体裁：七言绝句

云间寥亮数声传，此去衡阳路几千。武帐清吟春夕句，银檠仿佛照前年。
秋夜闻雁·其三
作者：弘历
朝代：清
体裁：七言绝句

盻来千里荆天暖，带去三分塞地霜。可识潇湘烟浦外，沙明水碧正苍凉。
秋夜闻雁·其二
作者：弘历
朝代：清
体裁：七言绝句

闻声知雁不关声，玉露银蟾夜正清。拟向天边人字问，年来何事重多情。
秋夜雨
作者：弘历
朝代：清
体裁：古风

井梧淅沥鸣，榴枕寥萧冷。万籁此阒寂，雨滴清秋静。啼螀怨寒丛，月槛收残影。吟馀玳瑁筵，梦入虚无境。
秋夜雨
作者：弘历
朝代：清
体裁：七言律诗

淅沥声中玉枕支，新凉几许费嗟咨。湿淋蛩怨阶旁藓，冷逼乌眠苑外枝。秋垄乍欣滋麦候，茅檐还虑授衣时。由来治理惭三五，不寐中宵展转思。
秋夜雨·其一
作者：弘历
朝代：清
体裁：七言绝句

春愁雨少夏愁多，每对濛濛虑几何。只有秋窗飞淅沥，好供清听入吟哦。
秋夜雨·其二
作者：弘历
朝代：清
体裁：七言绝句

千秋佳话听巴山，诗借风云尽可删。而我朅来吟七字，却因清切片时閒。
秋季御园即景杂咏·其一
作者：弘历
朝代：清
体裁：七言律诗

依旧湖山景自分，霁空澄朗绝纤氛。风前锦树披红雨，夏首青堤忆绿云。图展鹊华怀胜赏，垆焚鸡舌有清芬。奏章每稔灾田少，稍慰祈年适静欣。
秋季御园即景杂咏·其三
作者：弘历
朝代：清
体裁：七言律诗

莫谩霜华屐齿侵，午亭閒趁一幽寻。楼台入画成蓬阆，山水当秋效静深。几许崇情托远迹，无边清况惬澄襟。小斋新构名无倦，拟欲书屏大宝箴。
秋季御园即景杂咏·其二
作者：弘历
朝代：清
体裁：七言律诗

瑶轩汲古阅居诸，明影疏棂暖气舒。大邑瓷瓶宜供菊，小团凤茗当浇书。梦缘孰辨蕉成鹿，诗料何须獭祭鱼。即景苕华吟落叶，应嗤夙习未全除。
秋季御园即景杂咏·其四
作者：弘历
朝代：清
体裁：七言律诗

试询造物意何为，栽者培之倾覆之。霜叶打窗晴亦雨，秋山入幌画兼诗。馀乾惕志常观易，无胜负心何碍棋。菊秀松蕤皆妙契，底求仙药事安期。
秋季御园即景杂咏九月五日诣畅春园恭请皇太后圣安即视事于观澜榭引见于大西门其地长楼横亘即皇祖曩时阅射处也爰亲御弧矢集近侍诸臣较射时惟深秋风高日晶气候清肃弓手相调连发二十矢中一十有九儒臣侍列与观者援唐臣元武阙观射故事赋诗进览因用侍郎齐召南韵成四律纪之·其一
作者：弘历
朝代：清
体裁：七言律诗

畅春松柏茂南山，王母楼台瑞霭间。侵晓问安钦养志，竞辰考政敢偷閒。惟寅宗伯应轮直，启事山公更合班。次第指挥还有暇，便教玉靶一亲弯。
秋季避暑山庄回跸之作
作者：弘历
朝代：清
体裁：七言律诗

六辔蒐旋琴亦如，山庄仍复八朝居。由来佳处戒顾恋，适可深秋返乘舆。较雨量晴心岂间，愁南幸北意难舒。十旬驻此消一瞬，兴寄云峰留有馀。
秋宇
作者：弘历
朝代：清
体裁：古风

秋宇本寥廓，塞旻益旷閒。云敛蔚蓝迥，清光皓日悬。崇邱欲倚杵，高处不胜寒。遐睎一骋怀，偨池俯众巅。案衍舞波涛，浏莅非丝弦。可会不可著，无色声界天。
秋山
作者：弘历
朝代：清
体裁：七言律诗

秋山雨霁别秾纤，触目诗题逐便拈。落叶风前自潇洒，野蔬霜后更清甜。碛程辽阔行行远，树色丹黄日日添。射猎归来回望处，红霞犹绕数峰尖。
秋山四咏 其一 松
作者：弘历
朝代：清
体裁：七言绝句

叠巘参天翠越浓，韵金风籁谡重重。低临万树犹同色，咨尔行将认老松。
秋山四咏 其三 枫
作者：弘历
朝代：清
体裁：七言绝句

缬峰铺岭犹青翠，色与平林了不殊。稍待染成红数点，始知格调有高孤。
秋山四咏 其二 桧
作者：弘历
朝代：清
体裁：七言绝句

森森凤尾倚崚嶒，惟十八公许作朋。别有一般称落叶，冰天瞥眼可犹能。
秋山四咏 其四 榛
作者：弘历
朝代：清
体裁：七言绝句

塞外丛生塞里无，秋来佳实剥盘腴。白鸦谷口栗如拟，却未曾登杜老厨。
秋巡回跸驻御园即事
作者：弘历
朝代：清
体裁：七言律诗

秋狝年年幸木兰，昨稍纡跸莅田盘。虽然出塞缘习武，以曰游山乃取欢。周度奏章虞意忽，历观纳稼为心宽。独因两月疏廷对，明日宣看大选官。
秋意
作者：弘历
朝代：清
体裁：七言律诗

秋意先秋人共知，先秋知意果真谁。一番快意田家画，廿首生秋庭里诗。天向淡间无碍迥，云从閒处有馀姿。倚吟更笑欧阳子，端向声中搆藻思。
秋意
作者：弘历
朝代：清
体裁：五言律诗

秋色复秋声，化机万物呈。风来皆送爽，日照总含晶。花态欺春艳，虫音入晚争。益殷较晴雨，为是近西成。
秋意
作者：弘历
朝代：清
体裁：古风

立秋尚迟日，秋意已示端。无风不送爽，有云亦欲閒。树蝉晚更亮，草蛩晓弗阑。雅宜亲研席，却拟辞冰盘。梧叶落也未，凝睇凭朱栏。
秋意
作者：弘历
朝代：清
体裁：七言律诗

转眼寒光散月华，侵寻凉意透窗纱。閒庭气爽秋无价，曲岸风摇荻有花。蛩响依稀啼旧怨，水痕澹潋露新沙。流阴遮莫惊如驶，绮句亲裁趣转赊。
秋日侍皇太后幸静明园奉圣母命敬成长律得佳字
作者：弘历
朝代：清
体裁：七言律诗

翠羽金舆拂晓排，离宫别馆到秋佳。野花随辇如春半，行漏依人报午牌。霜色风光凝䍐罼，山容水态罨轩斋。慈颜悦豫阳和暖，薄海同倾爱日怀。
秋日剪园蔬赐大学士并内廷翰林等蒋溥为十蔬图以进并系以诗因用其韵答之·其三
作者：弘历
朝代：清
体裁：七言绝句

论宗乐志淡而奇，味道端知甘胜饴。谱创十蔬多别致，豆棚瓠架入新词。
秋日剪园蔬赐大学士并内廷翰林等蒋溥为十蔬图以进并系以诗因用其韵答之·其二
作者：弘历
朝代：清
体裁：七言绝句

秋烟篱落霭斜晖，分赐还教蝶伴飞。藜藿应须知此味，膏粱底用羡他肥。
秋日剪园蔬赐大学士并内廷翰林等蒋溥为十蔬图以进并系以诗因用其韵答之·其四
作者：弘历
朝代：清
体裁：七言绝句

空传蒲萐扇尧厨，蔬谷从来胜玉珠。文翰侍臣偏领略，豳风七月早成图。
秋日南苑行宫
作者：弘历
朝代：清
体裁：七言律诗

别馆离宫迤逦开，虚庭古砌足苍苔。花承白露知秋到，鸟噪绿槐讶客来。云避羲轮辉素宇，风吹窗网净纤埃。拈吟多少劭农意，不为巡游骋赋才。
秋日即目用唐太宗爽气澄兰沼诗八句为题各赋一首 其一 爽气澄兰沼
作者：弘历
朝代：清
体裁：五言律诗

欲识秋来意，先从水面看。蓼风奏微爽，荷影荡轻澜。镜朗游鳞避，纨铺宿鹭安。长天正一色，谁挂月轮团。
秋日即目用唐太宗爽气澄兰沼诗八句为题各赋一首 其七 蓬瀛不可望
作者：弘历
朝代：清
体裁：五言律诗

郁郁方蓬境，传闻真不真。齐人谈扼腕，汉帝望劳神。疏索林泉地，凄清风露晨。何须餐九转，坐看海生尘。
秋日即目用唐太宗爽气澄兰沼诗八句为题各赋一首 其三 露凝千片玉
作者：弘历
朝代：清
体裁：五言律诗

彻夜碧虚净，侵晨玉露鲜。花承团复碎，草拂坠而悬。群列蓝田秀，分来金掌圆。长秋多怨女，何事独求仙。
秋日即目用唐太宗爽气澄兰沼诗八句为题各赋一首 其二 秋风动桂林
作者：弘历
朝代：清
体裁：五言律诗

我爱玉华岫，馡风穗穗黄。露光溢翠幕，鹫岭贮天香。鼻观参离合，生机介暑凉。轮囷枝叶好，脩斧恨吴刚。
秋日即目用唐太宗爽气澄兰沼诗八句为题各赋一首 其五 日吐高低影
作者：弘历
朝代：清
体裁：五言律诗

百谷候西成，羲车凑快晴。莓阶销润溽，梧阁朗晶明。霞影依山写，蝉声择树鸣。时旸庆阊阖，今古望年情。
秋日即目用唐太宗爽气澄兰沼诗八句为题各赋一首 其八 泉石且娱心
作者：弘历
朝代：清
体裁：五言律诗

澄披露石水，凉试过泉风。素节登临候，秋光惨澹中。扇情辞枕簟，蝉韵老梧桐。底觉娱心处，黄云远近同。
秋日即目用唐太宗爽气澄兰沼诗八句为题各赋一首 其六 云垂点缀阴
作者：弘历
朝代：清
体裁：五言律诗

金�刚秩序，玉叶巧垂阴。晃日浑如幻，牵风似不禁。虚明观聚散，天地效浮沉。不必登台望，聊成点笔吟。
秋日即目用唐太宗爽气澄兰沼诗八句为题各赋一首 其四 菊散一丛金
作者：弘历
朝代：清
体裁：五言律诗

饮泉仙致寿，布地佛称尊。风里香欺麝，阶前色夺萱。松篁堪结友，蜂蝶早销魂。五柳非贫士，全胜金谷园。
秋日含经堂
作者：弘历
朝代：清
体裁：七言律诗

不陋非奢德惭馨，有台有沼讵称灵。生机对物观其妙，义府因心获所宁。入户云山萦峭茜，盈庭露卉灿丁星。优游清昼读书乐，兴与秋空共杳冥。
秋日圆明园即景
作者：弘历
朝代：清
体裁：七言律诗

红叶千林似锦张，秋容端不让春光。南轩日暖帘初捲，曲沼波寒鱼半藏。战雨晚桐漏疏影，冒霜早菊先重阳。平添诗客三分兴，熟境应忘若个忘。
秋日奉皇太后口外行围·其一
作者：弘历
朝代：清
体裁：五言律诗

列塞腾千骑，三秋驾六飞。校蒐遵祖制，问寝奉慈闱。纚纚田车好，祁祁原兽肥。金风如有意，爽气袭征衣。
秋日奉皇太后口外行围·其三
作者：弘历
朝代：清
体裁：五言律诗

秋原零白露，群鹿应时鸣。骇野车徒胜，弥川草木平。祗期军律整，无取大庖盈。谁献长杨赋，临风忆客卿。
秋日奉皇太后口外行围·其二
作者：弘历
朝代：清
体裁：五言律诗

代是熙和候，秋当狝狩时。风云森羽卫，物象拥旌旗。皎日曈昽照，凉飔左右吹。近光多父老，前导莫驱驰。
秋日奉皇太后口外行围·其五
作者：弘历
朝代：清
体裁：五言律诗

行漏催寒夜，银檠虎帐悬。霜笳鸣塞上，星斗挂天边。牧马闻呼聚，飞鸿列阵旋。禽荒曾有戒，无逸诵终篇。
秋日奉皇太后口外行围·其六
作者：弘历
朝代：清
体裁：五言律诗

当秋鹰羽疾，度塞马蹄轻。目极山川秀，诗含草木清。天高云带影，风劲壑传声。更值西成好，沿途喜气迎。
秋日奉皇太后口外行围·其四
作者：弘历
朝代：清
体裁：五言律诗

暮色满平川，行宫景物妍。砌蛩喧此夕，梧月照当年。皇祖曾停跸，孙臣获侍筵。几多承雨露，追想倍悽然。
秋日奉皇太后幸南苑射猎
作者：弘历
朝代：清
体裁：七言律诗

轻舆飒爽恰相宜，巡幸常承色笑慈。最是高秋应射猎，果然佳景副吟诗。草垂新白露中穗，树带馀青烟外枝。少小经行今壮大，寒原依旧昔年时。
秋日奉皇太后幸口外行围启跸之作·其一
作者：弘历
朝代：清
体裁：七言绝句

膝下常承爱日欢，不暄节复不严寒。山山海海增遐算，岁岁年年奉大安。
秋日奉皇太后幸口外行围启跸之作·其三
作者：弘历
朝代：清
体裁：七言绝句

夏书曾是戒禽荒，秋狝春蒐典更详。肄武宁边具深意，万年家法仰仁皇。
秋日奉皇太后幸口外行围启跸之作·其二
作者：弘历
朝代：清
体裁：七言绝句

远近黄云马首逢，西成定矣慰良农。三时望念一时副，始觉东来喜气浓。
秋日奉皇太后幸塞外启跸之作
作者：弘历
朝代：清
体裁：七言律诗

润尘夜雨听深更，启跸旋看放午晴。最喜晚田滋玉粒，恰宜新爽应金行。诚输属国咸来觐，泽浃大宛初受盟。敬奉安舆行庆典，欢承慈寿祝山瀛。
秋日奉皇太后时巡以继册中宫先谒二陵遂幸嵩洛发轫京师即景成什
作者：弘历
朝代：清
体裁：五言排律

气爽秋宜狩，天高吉撰辰。自来传警跸，都觉有精神。揭露滋兰埒，龙旗出凤闉。大安舆敬奉，中壸制重陈。冠剑瞻依近，蘋蘩谒拜新。触怀愉以戚，问俗富还贫。念结嵩阳麓，吟期洛水滨。传闻今岁好，便往阅高囷。
秋日奉皇太后游山作
作者：弘历
朝代：清
体裁：五言律诗

游山秋最宜，延爽谢炎时。千嶂安舆导，六宫宝马随。佳阴犹翠叶，清馥在红蕤。行乐真行乐，寰中许共知。
秋日奉皇太后游玉泉山周览西海近郊穫事即景赋诗十四韵
作者：弘历
朝代：清
体裁：五言排律

降丰欣此日，行令及兹辰。香辇周田陌，嘉禾满鹿囷。千官陈䍐罼，二釜切咨询。尧舜应誇宋，风诗或比豳。繄予德菲薄，懿教勉遵循。忝在士民上，能忘饥溺亲。逢年慈愿洽，爱日永怀申。别馆晴霞际，仙槎野水滨。鹤容千岁古，菊酒一樽醇。锦障排丹树，纱疏面碧峋。无央鸾凤队，极乐静常身。云写波中影，山留画里真。忘言祛俗远，即景得题新。处处陪欢豫，秋光总是春。
秋日奉皇太后驻跸静寄山庄·其一
作者：弘历
朝代：清
体裁：五言律诗

卜筑敞云扃，无过数日停。由来治人者，岂可恣吾宁。秋日烟霞洁，仙山草木灵。以兹奉慈豫，延寿万千龄。
秋日奉皇太后驻跸静寄山庄·其二
作者：弘历
朝代：清
体裁：五言律诗

纡跸驻山庄，中秋过半强。林姿疏间密，峰态翠含苍。出峡泉犹壮，度松风已凉。稍停谢公屐，书史静徜徉。
秋日奉皇太后驾幸南苑即事八首·其一
作者：弘历
朝代：清
体裁：七言绝句

岁荷天恩庆有秋，欣陪慈辇驾龙輶。如京畿甸风光好，万户欢声夹道周。
秋日奉皇太后驾幸南苑即事八首·其七
作者：弘历
朝代：清
体裁：七言绝句

离宫月影透书窗，法曲时闻画鼓枞。题柱吟馀思往事，不知绛蜡灺银釭。
秋日奉皇太后驾幸南苑即事八首·其三
作者：弘历
朝代：清
体裁：七言绝句

万物熙和大造中，郊原辉映苑门红。承欢仰识慈颜豫，祗为天恩锡屡丰。
秋日奉皇太后驾幸南苑即事八首·其二
作者：弘历
朝代：清
体裁：七言绝句

虞人建帜甸人随，南苑秋清好猎时。阅武此来兼省敛，香风饼饵拂旌旗。
秋日奉皇太后驾幸南苑即事八首·其五
作者：弘历
朝代：清
体裁：七言绝句

十里秋光伯虎画，一鞭斜日晾鹰台。众中抡得穿杨手，琥珀光浓赐御杯。
秋日奉皇太后驾幸南苑即事八首·其八
作者：弘历
朝代：清
体裁：七言绝句

从来稽古戒禽荒，宵旰勤劳敢刻忘。欢乐正饶还止辇，属车侍从有东方。
秋日奉皇太后驾幸南苑即事八首·其六
作者：弘历
朝代：清
体裁：七言绝句

扈从长承爱日晖，五云高捧凤舆翚。问安户外亲调膳，手射郊原鹿正肥。
秋日奉皇太后驾幸南苑即事八首·其四
作者：弘历
朝代：清
体裁：七言绝句

羽卫森翘出帝城，顺时清跸此巡行。金吾底事频传警，便欲周知闾巷情。
秋日御园即景
作者：弘历
朝代：清
体裁：五言律诗

台馆含秋爽，衣衫切晓凉。乱荷红带紫，疏柳绿兼黄。砌草藏蛩语，池波印雁行。凭栏无限喜，千顷稻风香。
秋日恭奉皇太后巡行塞外晓发圆明园即景成什·其一
作者：弘历
朝代：清
体裁：五言律诗

拂曙行旌发，金天凑好晴。有风皆递爽，无露不晞明。野水溪边退，塞山马上迎。大安欣奉处，触目庆西成。
秋日恭奉皇太后巡行塞外晓发圆明园即景成什·其三
作者：弘历
朝代：清
体裁：五言律诗

三时勤望岁，历览夙忧舒。黄已禾堆圃，青还菜绕庐。花边蝶引辔，树底鸟窥闾。得句催赓韵，邹枚在属车。
秋日恭奉皇太后巡行塞外晓发圆明园即景成什·其二
作者：弘历
朝代：清
体裁：五言律诗

塞堞倚层峦，遥遥云际看。整辎尘净路，策马潦收滩。缨犬思驰足，韝鹰欲奋翰。时巡古有制，讵是重游盘。
秋日恭奉皇太后巡行塞外晓发圆明园即景成什·其四
作者：弘历
朝代：清
体裁：五言律诗

长空莽霁烟，柳外听鸣鞭。秋色真佳矣，农功庶慰焉。风清人意适，川阔骑行连。阅塞兼修武，仁皇丕烈传。
秋日悦心殿
作者：弘历
朝代：清
体裁：古风

祗苑适维新，广殿兹回憩。佛日欣悬华，金天快澄霁。心因三农悦，境亦三岛逮。设非稼穑佳，宁得襟怀契。
秋日承光殿
作者：弘历
朝代：清
体裁：古风

云窗号阆风，璧殿学蟾宫。拟向姮娥问，轮匡是异同。古风披寿栝，秋寔进仙桃。玫阶思载厚，黻扆惕居高。
秋日承光殿
作者：弘历
朝代：清
体裁：五言律诗

月宇凤城西，金鳌雉堞低。荷殷红锦绣，水净绿玻瓈。气爽天原近，基高汉与齐。秋风俯太液，素节已堪题。
秋日承光殿
作者：弘历
朝代：清
体裁：七言绝句

朵殿居中七宝栏，层城规拥一轮团。秋风太液漪澜映，祗讶人游是广寒。
秋日效庾信体
作者：弘历
朝代：清
体裁：五言排律

相月澄银宇，萧天薄缙云。露湑花递馥，风度水生纹。梧魄楼头问，草虫砌角闻。画情工益老，诗格擅唐文。远墅悲砧发，凉宵睡鸭薰。行看鸿雁至，应有独离群。
秋日敩庾信体
作者：弘历
朝代：清
体裁：古风

金行逗凄辰，玉掌流清露。黄姑桥驾鹊，素娥轮顾兔。繁英艳幽阶，疏影入高树。萤火耀馀明，蝉声忆前度。灯窗编可窥，纨扇风不妒。牟益�衣图，杜甫江楼句。羲和静里观，澄景閒中注。
秋日普觉寺
作者：弘历
朝代：清
体裁：古风

金飔飐华盖，露气逗晓寒。西山景色佳，驾言兹游盘。羽骑度林樾，和鸾驻禅关。两峰辟仙路，其背众岭环。兰若百年馀，胜境非尘寰。是时新秋霁，黛色涤远峦。一川禾黍风，西成诚可观。金吾莫喧呼，恐妨僧坐禅。屏营礼大士，而无心可虔。卧佛伸其足，万劫常安眠。菩萨群拥立，垂垂宝发鬗。旋憩方丈幽，敲火烹山泉。泠泠来牖下，流为清镜澜。杂英纷砌旁，凤仙与鸡冠。尘心一以洒，回跸传林间。比邱漫凝睇，争如上方閒。
秋日永恬居
作者：弘历
朝代：清
体裁：五言律诗

素景又新投，昨年才瞬眸。绎思恬者靖，恰悟节临秋。露浥花香泛，风翻叶翠流。一双閒瓦雀，栖树懒飞浮。
秋日游香山
作者：弘历
朝代：清
体裁：古风

明发命轻舆，驾言寻所乐。寻乐欲何之，香山近西郭。露蹄印荒涂，寒声咽林薄。历历有秋村，隐隐霏烟㟧。避暑来青轩，风景异今昨。椒籁入虚窗，石溜下牝壑。山断片云接，鸟飞残叶落。翛然景殊胜，信矣兴所托。
秋日漪澜堂
作者：弘历
朝代：清
体裁：五言律诗

雁塔凌青汉，鸾堂枕碧涛。色声归静域，草木尽仙曹。练影窗前饮，虹光堤外韬。微风看太液，真觉九秋高。
秋日澄怀堂
作者：弘历
朝代：清
体裁：七言律诗

窗纳寥天此暂凭，晓烟烘翠远峰凝。诗寻六义因心净，怀到三秋共景澄。鳞集蓼矶欣得地，松依菊圃作佳朋。底须逸志托泉石，延爽轩墀总绝胜。
秋日澹怀堂
作者：弘历
朝代：清
体裁：古风

玉宇畅霁光，松轩俯阆井。山水既清佳，结搆更宽整。土阶每觉惭，绣柱无须逞。神心适可达，纷营于以屏。斐然翰墨香，谧尔希夷境。岂惟容膝安，寄怀斯良永。
秋日瀛台
作者：弘历
朝代：清
体裁：七言律诗

岚光波影斗新晴，楼观图云镜里明。八月桂风天半馥，西山晓翠座中横。苔纹点砌排棋局，霞缕飞空曳綵旌。更喜晶阳辉素宇，诗情人意共秋清。
秋日瀛台
作者：弘历
朝代：清
体裁：七言律诗

碧树朱楼翠岛峋，到来人似月中人。千枝共爱霏金粟，九斛谁当输玉尘。境诣幽惟却藻缋，水澄波处养冲真。笑予未是忘言者，凤咮龙香率喜亲。
秋日瀛台即景·其一
作者：弘历
朝代：清
体裁：七言绝句

高秋霁景畅登临，山色湖光效静深。遐想贞观留治迹，也教泉石一娱心。
秋日瀛台即景·其三
作者：弘历
朝代：清
体裁：七言绝句

丰泽当春忆演犁，黄云今幸黍禾齐。艰辛稼穑三时望，曾未胼胝共兆黎。
秋日瀛台即景·其二
作者：弘历
朝代：清
体裁：七言绝句

金碧楼台学峤壶，假山松桧绿阴扶。涵元殿里天香放，胜赏明看画作图。
秋日瀛台即景·其五
作者：弘历
朝代：清
体裁：七言绝句

琼岛峰峦翠岌峨，浮图尊胜漾明波。谁教日下传春景，可识秋光不让多。
秋日瀛台即景·其四
作者：弘历
朝代：清
体裁：七言绝句

太液波澄镜影空，兰舟沿泛韵秋风。寻常想像称佳话，那似当前体认工。
秋日瀛台集臣工宴赏既仿柏梁体联句复召大臣及内廷翰林等三十八人用唐臣李峤侍宴甘露殿诗为韵依前岁翰苑故事朕成首什及末章群臣以次分赋·其一
作者：弘历
朝代：清
体裁：五言排律

兰舟玉蝀风，珂马金鳌月。令日秩威仪，文筵盍簪笏。皇祖垂芳型，元臣会华发。旨酒于以柔，晚香犹未歇。拈诗得李峤，成序怀王勃。申咨山甫俦，其何补衮阙。
秋日瀛台集臣工宴赏既仿柏梁体联句复召大臣及内廷翰林等三十八人用唐臣李峤侍宴甘露殿诗为韵依前岁翰苑故事朕成首什及末章群臣以次分赋·其二
作者：弘历
朝代：清
体裁：五言排律

白藏昌百嘉，西苑驻重牙。翔凤馡香穗，游龙捲浪花。喜因歌黍稌，政可问桑麻。水影含桥直，山容入座斜。杯浮浆是瀣，盘进枣如瓜。侍宴诗成处，还看飞暖霞。
秋日玉泉山
作者：弘历
朝代：清
体裁：古风

金乌晃絮云，珠露湿兰坂。籁爽拂轻舆，凌晨发上苑。观禾兼玩山，玉泉喜不远。秀色若相接，髻螺青宛宛。清音朝膳罢，庭对王臣蹇。侍史进章奏，卫士传餐饭。治理得少暇，聊复登层巘。松风涧壑鸣，萝烟衣袖满。结此林泉心，何必猿鹤伴。间树瞻精蓝，缘崖憩云馆。俯眺一舒怀，䆉稏幕町疃。西成差可望，稍慰愁春旱。敢曰予诚通，允矣天恩亶。
秋日玉泉山西
作者：弘历
朝代：清
体裁：古风

策马玉泉西，言至香山游。香山亦岂遥，阔别忽岁周。属我事奠远，军书待勤筹。遐壤既归顺，止戈惟怀柔。值此万几暇，时佳正清秋。翠峰迎面展，未至气先投。大野华黍风，穰穰复油油。眷彼场圃间，早熟已毕收。丰年我莫知，鸡犬觉繁稠。三时廑心曲，一晌舒眉头。所乐良在兹，或匪嘉兵侔。
秋日西直门外
作者：弘历
朝代：清
体裁：古风

愁雨久已屡，愁晴昨乃过。高下既均沾，开朗实亦嘉。素宇净襄云，遥峰矗黛螺。习习披襟风，垂垂施架瓜。络纬吟露丛，熠耀辉兰坡。即看筑场圃，稍冀盈室家。好生天地德，惠我黍稌多。念彼三农夫，勤苦孰与加。玉食而衮衣，劳心理则那。有秋庶可期，半岁萦怀赊。
秋日觉生寺
作者：弘历
朝代：清
体裁：五言排律

夤缘瞻佛日，潇洒值金行。方丈香烟递，高秋爽气迎。绿围阴尚重，红锁卉争荣。水镜宛呈照，华钟不待鸣。几番留憩处，无那感伤情。自信非圆觉，谁能更觉生。
秋日郊行
作者：弘历
朝代：清
体裁：七言律诗

绿满晴郊生意滋，杨丝风袅玉鞭垂。湖山色澹新图列，禾黍香浓爽籁吹。但是对时廑育物，何须观稼始吟诗。宜旸最喜秋阳曝，一缕残云归岫迟。
秋日闻黄鹂
作者：弘历
朝代：清
体裁：五言律诗

去带春同去，来将秋共来。参商殊甚矣，睍睆胡为哉。柳岸黄应渐，芦汀白欲催。谁能辨商律，高咏独徨徊。
秋日闻黄鹂
作者：弘历
朝代：清
体裁：五言律诗

柳外啭金衣，纱疏入听稀。所欣共秋至，差胜送春归。素景看新洁，浓阴比旧肥。关关声未已，西陆转斜晖。
秋日闻黄鹂戏作
作者：弘历
朝代：清
体裁：七言绝句

春光惜去生催去，秋信憎来强唤来。好恶恁殊谁听尔，何须得得语高槐。
秋日静寄山庄
作者：弘历
朝代：清
体裁：古风

夏山太浓春浅淡，惟有秋山最可人。小别田盘过岁半，白云绿岫如相亲。岫态云容还似旧，流泉之畔松阴茂。凭高意趣合杳冥，得妙心神忘去留。心神意趣适所如，山庄静寄名实符。太行之阳有盘谷，琼台中天而悬居。时时钟磬下云间，疑有佺期相往还。却笑苦求万年药，不及乐此一日閒。
秋日香山
作者：弘历
朝代：清
体裁：七言律诗

岩扉林坞小徘徊，几缕云閒碧宇开。清兴不期因地迥，好山端合入秋来。汲泉矶畔鱼知乐，试墨松边鹤喜陪。最爱虚窗延野绿，西成近矣望悠哉。
秋晓
作者：弘历
朝代：清
体裁：古风

塞垣朝暮寒，况值中秋月。山空增料峭，晨凉薄肌发。白露在兰苕，轻烟霏荔埒。匪盼洞庭波，木叶亦微脱。素心淡空宇，夜气清明发。金飔复飒沓，峰岚互出没。萧然惬襟抱，极目碧天阔。
秋晓
作者：弘历
朝代：清
体裁：古风

晨光漾绮闼，露气含芳丛。语蛩学埘鸡，报曙秋壶中。枕簟切飒寒，衣袂流金风。晚卉斗其芬，似惜华冶容。青松挺百尺，岂伊众花同。安知荣与枯，落落拿虬龙。时咏七月篇，似抚五弦桐。甄陶总至理，大哉造化功。
秋晓
作者：弘历
朝代：清
体裁：七言律诗

曙色依微辨网轩，碧梧朱鸟淡无痕。蛩回蕉梦风迎面，鸟重花枝露浥根。秋意顿教人洒落，旦心默验理亡存。诗吟工部消閒兴，白帝烟光近可扪。
秋晚
作者：弘历
朝代：清
体裁：古风

岩岚谷籁清秋晚，西舂半隐云标巘。旌门射罢适馀閒，帷宫何必逊林苑。窗虚几净堪逍遥，灯明千幕无喧嚣。年年武帐浑如旧，怃然忽念前春朝。我是逭愁游塞上，翻教即景生恨怅。峣峰偏解惹人愁，火迫丹枫缬远嶂。
秋晚闻蝉
作者：弘历
朝代：清
体裁：五言律诗

向晚蝉声沸，临秋却有情。流音金籁急，照影夕阳横。兴永方抽管，听馀似奏笙。独怜争嘒嘒，也解惜朱明。
秋晴
作者：弘历
朝代：清
体裁：古风

春晴令人愁，秋晴令人喜。年年秋复春，安能彼易此。愁春晴偏多，飞尘暗桃李。喜秋晴则鲜，积霖病糜芑。今岁寔厚幸，夏初甘雨美。自是常适均，原隰遍薿薿。兹乃孟秋月，宜旸念无已。昨夜细雨零，诘朝云势驶。方虞辜望岁，倏忽西风起。徂云无留踪，气爽天高矣。秋蝉亮其声，閒花繁厥蕊。凭轩有馀乐，拈吟聊复尔。嗟予望蜀心，矻矻何时止。自讼还自怜，近臣安喻是。
秋来八首 其一 秋云
作者：弘历
朝代：清
体裁：七言律诗

纪瑞无烦太史书，欧阳赋里偶遗诸。乍殊峰写多奇状，已让河横清浅如。障日幻为晴与晦，随风閒任卷还舒。萧萧几点飞凉雨，应有人称为洗车。
秋来八首 其七 秋花
作者：弘历
朝代：清
体裁：七言律诗

夏秀宛看秋始华，木英草卉总清嘉。常饶白露缤纷滴，不藉东风次第加。晓砌丁星香最细，月池绰约影偏斜。春园李杜斯郊岛，寒瘦何妨自一家。
秋来八首 其三 秋河
作者：弘历
朝代：清
体裁：七言律诗

三时常晦此时明，耿耿依依空际横。星斗每从天上浴，波澜不受世间惊。萧晨乍欲数峰隔，残夜犹闻双杵鸣。只有黄姑心独苦，过来过去总伤情。
秋来八首 其二 秋月
作者：弘历
朝代：清
体裁：七言律诗

晚来阵雨过河源，光满寥空清满园。石上藤萝宛已映，琴中操弄略堪论。魄依碧落寒非湿，影入池塘净绝痕。春月烟花秋月水，东坡未足号知言。
秋来八首 其五 秋野
作者：弘历
朝代：清
体裁：七言律诗

疏芜秀草露珠明，寥廓萧晨景最清。古寺僧閒安蝶梦，长途客起听鸡鸣。依依村圃才除架，历历亭皋漫计程。只有此时心略慰，黄云近远傍西成。
秋来八首 其八 秋虫
作者：弘历
朝代：清
体裁：七言律诗

问尔不平平已不，占他终古善鸣秋。羁人旅馆三更泪，弱妇深闺一缕愁。老树疏麻方寂寂，庭阴砌角镇啾啾。恰如永叔才停笔，四壁腾声卒未休。
秋来八首 其六 秋林
作者：弘历
朝代：清
体裁：七言律诗

浓绿初疏继染红，无边秋意几枝中。萧萧不碍延来月，策策还随吹去风。何必生悲惟宋玉，已闻传妙有关穜。木兰大狝千峰上，开锦回看气最雄。
秋来八首 其四 秋风
作者：弘历
朝代：清
体裁：七言律诗

一叶梧桐早识秋，那堪水面复峰头。肩吾团扇怀长系，叔夜横琴音若流。几处关山犹远戍，谁家西北倚高楼。何人不有临风句，万古惟传杜甫愁。
秋水涧
作者：弘历
朝代：清
体裁：七言绝句

小堂跨涧临崔嵬，名之秋水意悠哉。莫讶涸壑无曲注，欲看潺湲雨后来。
秋海棠
作者：弘历
朝代：清
体裁：七言律诗

不与春光争艳冶，却教秋圃擅风流。输他江氏三分白，借已杨家一半柔。斜倚井桐纨影动，低临池水镜光浮。寒虫唧唧清宵永，仿佛金笼玉枕头。
秋海棠
作者：弘历
朝代：清
体裁：五言律诗

卉谱翻将遍，曾无不谢华。春秋称两度，今古只斯花。草木何须辨，丰姿那更加。金风经别馆，逸兴引吟叉。
秋海棠
作者：弘历
朝代：清
体裁：七言绝句

塞中野卉多而脆，几度经霜委白沙。还是御园饶景色，秋风袅袅见唐花。
秋海棠
作者：弘历
朝代：清
体裁：古风

流芳泫凉露，发色袅清籁。秋来卉亦繁，草本此为最。韵入翰林哦，态凭艺圃绘。亚盆有馀姿，傍砌舒清馤。爱此八月春，何必紫绵枝。空传杜陵叟，西蜀未留诗。
秋深
作者：弘历
朝代：清
体裁：七言律诗

霜重疏林枫叶丹，菊心匀绽蕙心残。已知物理同周梦，爱著裘衣胜楚纨。天地无情秋亦老，溪山不尽画应难。却裁新句閒消遣，一曲商风倚石栏。
秋湖四咏 其一 荷
作者：弘历
朝代：清
体裁：七言绝句

水芳堪比昨来添，偏爱秋凉懒逐炎。君子不争真妙义，濂溪说里未曾拈。
秋湖四咏 其三 芦
作者：弘历
朝代：清
体裁：七言绝句

风里叶姿若无主，月中花色杳难窥。如霜雅合吹为管，白露谁知兴作诗。
秋湖四咏 其二 菱
作者：弘历
朝代：清
体裁：七言绝句

阔腰锐角熟湖中，渤海犹存太守风。漫议浮根归落莫，须弥世界也依空。
秋湖四咏 其四 蓼
作者：弘历
朝代：清
体裁：七言绝句

所期风度不期香，几穗临波艳夕阳。诗客但知愁塞碛，谁知秋景似江乡。
秋湖泛月
作者：弘历
朝代：清
体裁：七言律诗

弦月居然光渐铺，教开青雀泛秋湖。满空风露标真净，倒影林岚入画图。已觉天香欲生桂，底须夕彩定流梧。晚凉何碍添衣著，玉塞银蟾未可孤。
秋湖泛月
作者：弘历
朝代：清
体裁：古风

秋云散碧天，秋月来沧海。乐此秋兴佳，兰舟泛溶浼。蛩吟草底声，萤流荻间彩。晚荷递馨馨，石发梳䰂䰂。万缘参静悟，即境契真宰。
秋湖泛月·其一
作者：弘历
朝代：清
体裁：七言绝句

常年望后迟升魄，今岁望前将满匡。载月兰舟讵耽玩，未宜孤负好秋光。
秋湖泛月·其三
作者：弘历
朝代：清
体裁：七言绝句

荡桡芝径过云堤，轮印东湖复印西。一月千江堪例此，半提原即是全提。
秋湖泛月·其二
作者：弘历
朝代：清
体裁：七言绝句

影摇金塔漾涟沦，可望谁能拾级频。千百年前塞湖里，朗吟清赏属何人。
秋湖泛月·其四
作者：弘历
朝代：清
体裁：七言绝句

不见荷花见荷叶，个中别解有谁徵。洛神蓦遇月天子，回避霞车自合应。
秋澄斋
作者：弘历
朝代：清
体裁：七言绝句

天朗云无一片凝，果然碧宇到秋澄。空斋恒得消斯景，偶坐因之兴亦腾。
秋澄斋
作者：弘历
朝代：清
体裁：七言律诗

枕上西风晓屋凉，澄来碧宇满秋光。祫衣喜著单衣换，吟务那侵几务忙。迩日炎暄避何有，晚田雨润望难忘。京畿却报宜旸好，铜雀声中待筑场。
秋澄斋
作者：弘历
朝代：清
体裁：七言绝句

气萧碧宇无边净，潦尽寒潭澈底清。俯察仰观心有会，奉时惟是应时行。
秋澄斋
作者：弘历
朝代：清
体裁：五言律诗

率以新秋至，兼之遇快晴。云将愁共敛，心与景胥清。对户遥峰净，披襟爽籁生。于焉祝丰实，讵祗副佳名。
秋澄斋八韵
作者：弘历
朝代：清
体裁：古风

气澄天碧落，时澄地溽收。山澄云敛谷，川澄水净流。人澄暑退夷，物澄毛毨柔。一澄无弗澄，而总皆缘秋。我适坐高斋，洒然会心悠。其中阅今昔，不觉光阴遒。代谢由化工，推迁谁能留。惟是祝宜旸，西成近可酬。
秋澄斋即事·其一
作者：弘历
朝代：清
体裁：七言绝句

秋澄早额昔年斋，秋近来斯例弗乖。却似廓如者隐笑，不如无识语应佳。
秋澄斋即事·其二
作者：弘历
朝代：清
体裁：七言绝句

欲雨又思即晴好，是为农谚兆佳秋。山川千古应含笑，似此诚难副所求。
秋澄斋题句
作者：弘历
朝代：清
体裁：古风

天之澄以云，杜牧咏閒矣。地之澄以水，郑崇喻心已。然云水之澄，莫弗因秋耳。今日坐斋中，即景悟斯理。而斋付不知，无名有名始。
秋澜村
作者：弘历
朝代：清
体裁：七言律诗

上陵回必此停銮，戚戚于衷恋未安。老矣复来定何日，时哉一去岂重看。壁题过眼多累句，庭景会心胥幻观。曲绕门前流绿水，春澜入目亦秋澜。
秋澜村
作者：弘历
朝代：清
体裁：五言律诗

傍水有人家，村名清且嘉。烟霞主东道，物象悟南华。马系千条柳，蜂迷几树花。每来足馀恨，回眄鼎湖赊。
秋澜村
作者：弘历
朝代：清
体裁：古风

向野构离宫，当秋驻行辔。一水曲抱原，千山远横翠。石桥凡几度，兴会随时异。轩榭故好在，琴书足佳致。栖情西昊景，寄妙南华意。
秋澜村
作者：弘历
朝代：清
体裁：七言律诗

往岁恒斯越宿邮，迩来行馆按程投。已非过勚众还逸，老固不言壮弗侔。墙外柳条抽嫩叶，门前溪水放新流。鼎湖西望由旬近，到此当春也似秋。
秋澜村
作者：弘历
朝代：清
体裁：古风

憩宇筑单椒，行旌每停次。村名喜不俗，饶有林泉致。花勒南枝红，松留后凋翠。书案故好在，躬行审所为。细雨飞廉纤，藉参秋水意。
秋澜村
作者：弘历
朝代：清
体裁：七言绝句

新波曲岸柳垂丝，信宿閒斋小憩迟。底事春来亦秋意，为予西望每凄其。
秋澜村
作者：弘历
朝代：清
体裁：七言律诗

村名邂逅号秋澜，春水看如秋水寒。为是上陵旋必驻，每教西顾感无端。隔年日月犹悠久，回望云山渺簇攒。行馆清宵聊摘句，成灰蜡烛泪应乾。
秋澜村
作者：弘历
朝代：清
体裁：七言绝句

村喜秋澜名不俗，来当春日景多清。蘅皋蔚雨生机满，松嶂横云画意迎。
秋澜村
作者：弘历
朝代：清
体裁：五言律诗

溪流泛春碧，村坞驻秋澜。舍宇憩今夕，诗书寻古欢。房山云气重，冀野麦田宽。到处祈年意，求安未敢安。
秋澜村
作者：弘历
朝代：清
体裁：七言律诗

秋澜村畔俯秋澜，一色长天潦水寒。素节深时来别馆，澹烟凝处露遥峦。泛茱况复临重九，作记因之忆子安。墙宇何须事雕峻，较于容膝已为宽。
秋澜村
作者：弘历
朝代：清
体裁：七言律诗

行馆常年不驻过，今来驻顿一加多。减程憩便慈躬豫，增宿思深珠阜峨。笼郭林才吐嫩叶，绕门溪已涨新波。秋澜适可玩名义，揽景虽春飒意罗。
秋澜村·其一
作者：弘历
朝代：清
体裁：七言绝句

春澜解冻绿萦门，何必思秋秋意存。为是上陵初返宿，几回西望怆无言。
秋澜村·其三
作者：弘历
朝代：清
体裁：七言绝句

每当转跸此徘徊，几席诚清意懒陪。庭雀不知悲绪在，啾啾似喜有人来。
秋澜村·其二
作者：弘历
朝代：清
体裁：七言绝句

引渠亦有水田治，物土耕桑民自知。昨近经筵诠此义，大都因利在随宜。
秋澜村三首·其一
作者：弘历
朝代：清
体裁：古风

筑舍才几楹，买地刚数亩。度里一由旬，回銮当路右。村名爱雅宜，秋澜霜降后。潦尽寒潭清，风微玉波浏。生香馀野田，澹霭带疏柳。度桥即得门，憩宇聊开牖。雕峻古所戒，茅茨今何有。
秋澜村三首·其三
作者：弘历
朝代：清
体裁：古风

有收农亦苦，纳稼无休歇。霜荠饱萨波，夜火燃榾柮。村村景象佳，冬麦绿蓬蔚。览兹增额庆，吟情因以勃。青齐秋复可，更解愁怀郁。
秋澜村三首·其二
作者：弘历
朝代：清
体裁：古风

行宫新结搆，花木未云繁。偏有冒霜菊，丛生老瓦盆。可爱田家物，荣兹野憩轩。柴桑呼欲出，仿佛其人存。
秋澜村作
作者：弘历
朝代：清
体裁：七言律诗

返程其奈六驺骎，西望云山痛不禁。素服忽然易常服，此心惟觉负初心。思前祗恨音容远，计后难回岁月深。正是无聊坐行馆，遒栏古号懒重斟。
秋澜村志感
作者：弘历
朝代：清
体裁：五言律诗

回望失瞻处，空斋税辇初。溪冰泯澜意，春日亦秋如。无计驻羲御，惭言读礼书。欲寻肠断绪，把笔祇欷歔。
秋澜村晚坐
作者：弘历
朝代：清
体裁：古风

常岁越此宿，为近一日程。今年奉慈辇，按顿弗远行。恐防起居劳，晨征卓午停。兀坐渺予望，后日方谒陵。
秋澜村行宫对雨
作者：弘历
朝代：清
体裁：五言律诗

午炎那可当，夕雨送微凉。有益旅人爽，无关农父庆。本操缦弗解，不成声亦常。坐对连纤景，合教五字偿。
秋澜村行宫晚坐志感
作者：弘历
朝代：清
体裁：七言律诗

正月逢期寒食节，今年已是两来曾。言旋顾后诚难别，拟再较前似特增。资爱近期情有异，怀惭责已感无胜。护门依旧一湾水，那得此心与共澄。
秋澜村驻跸
作者：弘历
朝代：清
体裁：七言绝句

春为温也秋为肃，温近乎欣肃近愁。每此谒陵还驻跸，馀愁应付个间留。
秋澜行宫晚坐
作者：弘历
朝代：清
体裁：七言律诗

叩陵旋跸驻行馆，六十年同一日观。廿五所艰八五获，天恩并赖祖恩敦。始终典礼胥符愿，继续旰宵敢自宽。回望寸衷兼望九，春澜俯合号秋澜。
秋热
作者：弘历
朝代：清
体裁：五言律诗

关外逢秋热，忽如夏杪时。葛收箱欲换，扇衍箧重持。每逐含风爽，还思蒸雨滋。天恩各知否，华黍待成迟。
秋热
作者：弘历
朝代：清
体裁：古风

秋雨今年迟，秋热今年永。雨迟稼长慢，热永稼熟等。秀实颖而栗，有穫农家幸。早晚原爽凉，山庄实仙境。食苹鹿渐肥，物亦知时景。
秋热·其一
作者：弘历
朝代：清
体裁：七言绝句

秋热今年实异常，情知催熟晚田穰。夕阳西下方游步，谷口风来故有凉。
秋热·其二
作者：弘历
朝代：清
体裁：七言绝句

秀实诚宜皓日歊，又闻雨后种新荞。因之为望滋甘霔，不为延凉游兴饶。
秋狝
作者：弘历
朝代：清
体裁：古风

秋狝因农隙，讲事古今同。由来武备重，况在邠与丰。我来拜鼎湖，便途阅军容。桓桓佽飞士，一一皆骁雄。负嵎手赤虎，失林足苍熊。雁落夏服箭，月满乌号弓。奚誇云梦泽，不数长杨宫。霜点广原白，日射灌木红。辨别三等杀，颁赐万夫充。维此鹰扬侣，当年佐战攻。止戈今宴安，敢忘走马风。
秋祭社稷坛
作者：弘历
朝代：清
体裁：五言律诗

祈报遵先制，虔寅倍已增。丰年振古庆，神贶信今承。祝史辞无忝，帝觞露正凝。燎烟霏起处，晴旭恰东升。
秋窗夜雨
作者：弘历
朝代：清
体裁：七言绝句

秋窗一夜雨纤纤，点滴阶梧伴黑甜。明晓轻衫才试处，料来凉意几多添。
秋窗夜雨·其一
作者：弘历
朝代：清
体裁：七言绝句

秋窗一夜雨凄其，竹柏风闻淅沥吹。忆得去年今夕景，香生新桂伴吟诗。
秋窗夜雨·其二
作者：弘历
朝代：清
体裁：七言绝句

带湿萤光暗里流，无眠支枕兴悠悠。征人漫赋渐渐石，多少良农慰有秋。
秋花
作者：弘历
朝代：清
体裁：古风

夏日种秋花，秋来花已发。轻霏池榭烟，澹映楸梧月。琐碎黄金瓣，丁星紫玉蘖。袅风态犹弱，饮露香愈馞。谁云金令肃，饶有生意活。
秋花
作者：弘历
朝代：清
体裁：古风

春华艳而冶，秋华丽以素。以此较伯仲，应知去取故。露香蝶栩朝，风净蛩吟暮。丁星不辨名，错杂何计数。霏韵倚醉仙，含颦待古兔。池塘潇洒处，迟我苍苔步。女夷斗金官，当场设孤注。
秋花
作者：弘历
朝代：清
体裁：古风

秋花濯山雨，裳裳院砌边。缤纷呈冷艳，蒙茸霏绛烟。滟杯晓露滴，写影午暄妍。游蜂不知采，晚蝶时或穿。舒华争其时，谁云畏塞寒。临芳不忍撷，忆昔当歌筵。寂寞离宫秋，于今过廿年。是花岂无意，应博诗人怜。胆瓶纵清佳，争似枝头鲜。
秋英
作者：弘历
朝代：清
体裁：七言律诗

奚分嫩紫与深红，一例金风玉露中。庶子春华何足喜，家丞秋实竟堪同。蝶迷烟处霏朝埒，蛩语凉时艳晚丛。只剩黄花还有待，恰如莲社隔陶翁。
秋英
作者：弘历
朝代：清
体裁：古风

秋英本最幽，塞中幽更美。如彼岩壑间，处之以君子。各种无不具，绕砌舒寒蕊。翻风郁金黄，浥露琅玕紫。游鹿尚忘去，稚蜂自应止。触目已澄神，何必胆瓶里。便拟赠以言，还当戒其绮。
秋英
作者：弘历
朝代：清
体裁：古风

秋英绽幽芳，翘楚亦可人。泫露无定光，袅风有馀芬。曲岸临银塘，蘸影摇清沦。居然兰蕙友，谢彼桃李群。设如遇家丞，检校转难分。
秋英
作者：弘历
朝代：清
体裁：五言律诗

秋英非一名，绕砌发閒荣。似读嫏嬛集，都含潇洒情。露间香越净，风处态偏生。叶底寒螀语，倩传不得平。
秋英
作者：弘历
朝代：清
体裁：古风

秋英颇耐寒，山中颜色好。丁星泫露光，绰约乱云藻。蝴蝶大于掌，栩栩幽丛绕。所遇非世间，应是烟霞表。双成在瑶台，千年不知老。
秋英
作者：弘历
朝代：清
体裁：古风

立秋才几日，秋英已粲然。纷敷不计名，丁星浑欲仙。金掌擎羯露，玉戺霏琅烟。岂论昨夜开，且争今日妍。花底蛩声急，似怨时将迁。蛩兮尔不知，此景自年年。
秋英十咏 其一 秋兰
作者：弘历
朝代：清
体裁：七言绝句

三时不比此时馨，纫佩沅湘合擅灵。寓意骚人吟不尽，秋兰终古只青青。
秋英十咏 其七 牵牛
作者：弘历
朝代：清
体裁：七言绝句

夏町春田力作过，篱边閒喘月凉多。此花应是黄姑种，为到秋来早度河。
秋英十咏 其三 金钱
作者：弘历
朝代：清
体裁：七言绝句

应嗤榆荚欠风流，棱郭圆成买断秋。王衍便教嫌阿堵，可能对此不回眸。
秋英十咏 其九 红蓼
作者：弘历
朝代：清
体裁：七言绝句

那论深红更浅红，水滨吹老鲤鱼风。汀荷败绿江蘋白，著点容华媚镜空。
秋英十咏 其二 玉簪
作者：弘历
朝代：清
体裁：七言绝句

砌头墙角自婆娑，瑟瑟金风清馥过。底事月明难辨色，盛鬋斜堕自嫦娥。
秋英十咏 其五 凤仙
作者：弘历
朝代：清
体裁：七言绝句

昂藏态发色离披，引蝶潜蛩两不知。萋菶梧枝团荫处，应教比物入周诗。
秋英十咏 其八 白蘋
作者：弘历
朝代：清
体裁：七言绝句

渌水汀洲演漾秋，西风波面任飘流。谁知点点星星里，千古骚人寓尽愁。
秋英十咏 其六 秋葵
作者：弘历
朝代：清
体裁：七言绝句

闻道秋葵解向阳，缘阶何限仰阳光。若非普照无私德，朵朵分光也太忙。
秋英十咏 其十 芦花
作者：弘历
朝代：清
体裁：七言绝句

采苍沙岸漾风沦，合著孤舟理钓纶。愁煞杜陵萝月下，相看一例白头人。
秋英十咏 其四 鸡冠
作者：弘历
朝代：清
体裁：七言绝句

浓艳当秋别作春，笼烟泫露自精神。笑他绛帻标名字，茅店何曾解报晨。
秋英粲然可观感而有作
作者：弘历
朝代：清
体裁：七言律诗

簇簇繁英各斗奇，短长秋色绕阶墀。嵇含草木浑难备，崇嗣丹青宛在斯。露浥忘忧方滟滟，日烘解笑正熙熙。履霜转眼坚冰至，嗟尔芳华亦几时。
秋莲
作者：弘历
朝代：清
体裁：七言律诗

莲朵秋来绽满池，濯清态度静芳姿。不争夏令相期际，原是年来晤对时。一片香霞花处覆，三霄瑞露叶间披。卉中君子真无忝，欲速还应我见嗤。
秋莲曲
作者：弘历
朝代：清
体裁：古风

泣露珠泪多，临风霞袂冷。芳时不忍舍，依依镜中影。莫叹明夏隔春冬，钱塘油壁无来踪。
秋葵
作者：弘历
朝代：清
体裁：七言绝句

木花草卉多无万，一种秋葵独向阳。借问跄跄济济者，立身应以孰为方。
秋蒐木兰启跸之作
作者：弘历
朝代：清
体裁：五言律诗

秋是较蒐天，平明启翠㫋。东朝常奉豫，武烈每绳先。背敛西山雾，遥澄北岭烟。沿途看宝穑，兴会益轩然。
秋蒐杂纪诗五首·其一
作者：弘历
朝代：清
体裁：七言律诗

岁长九月有青芜，共道常年似此无。雾敛马头山逼面，霜凝谷口树粘须。射熊何虑先升木，待兔焉劳更守株。赳赳羽林群命中，诙谈却笑纪昌弧。
秋蒐杂纪诗五首·其三
作者：弘历
朝代：清
体裁：七言律诗

峰标木叶郁崔嵬，水涨松花净沲洄。万骑云屯随豹尾，三秋风景异龙堆。周诗底用誇麋友，晋赋无劳藉雉媒。更剪银檠吟七字，属车赓和有邹枚。
秋蒐杂纪诗五首·其二
作者：弘历
朝代：清
体裁：七言律诗

长白遥看数点青，鸡翘五色韵旗铃。腾骧八骏来天厩，环拱群峰据地灵。黄艳鹅儿新剪褶，绿辉孔雀侧拖翎。朝家武备千秋独，太仆空传效展軨。
秋蒐杂纪诗五首·其五
作者：弘历
朝代：清
体裁：七言律诗

虎韔骍弓越劲秋，平冈草浅骋骅骝。雁行狗监牵丝鞚，马上鹰师臂绣韝。风漾铃声金替戾，雪开峰面玉雕锼。批麻丙夜斟民事，讵为从禽暂解忧。
秋蒐杂纪诗五首·其四
作者：弘历
朝代：清
体裁：七言律诗

连云峰影自婆娑，雨后新看矗黛螺。黄幄背风依树幛，朱旄面日出岩阿。合围麋鹿愁飞羽，出队狐狸骇猎猧。薄暮旌门铙吹奏，海青云里捉天鹅。
秋蝉
作者：弘历
朝代：清
体裁：古风

萧萧疏柳枝，嘒嘒残阳暮。声微渐怯风，翅弱难禁露。中郎不能辨，士龙差可赋。度窗引诗思，傍岸迟人步。惜时尔应切，喻言余所惧。
秋蝉
作者：弘历
朝代：清
体裁：五言绝句

饮露声才洁，因炎噪略腾。随时物皆尔，自立汝何曾。
秋蝉口号
作者：弘历
朝代：清
体裁：七言绝句

已知遇闰立秋早，秋信犹嫌人未知。一个秋蝉忽先唱，警人声在最高枝。
秋蝶
作者：弘历
朝代：清
体裁：古风

金风萧飒吹篱落，紫花濛濛抽蔓弱。何来双蝶弄午暄，栩栩深丛閒且乐。夜寒白露零秋英，芳菲徒忆三春荣。君不见千年鹤立青松顶，不逐春融耐秋冷。
秋雨
作者：弘历
朝代：清
体裁：七言律诗

响送秋声夜雨长，朝来添得几分凉。廉纤乍润蔬畦绿，淅沥频霏菊蕊黄。暗锁远岚疑是雾，寒侵晚圃却非霜。凭阑眺望增吟兴，一幅颠翁画渺茫。
秋雨
作者：弘历
朝代：清
体裁：五言律诗

秋山易为雨，亦复易为晴。黍坂将全穫，蔬畦方向荣。霜迟卜地润，霁好爱风轻。太觉如人意，慎哉虑或盈。
秋雨·其一
作者：弘历
朝代：清
体裁：七言律诗

微觉炎官去复旋，即欣好雨暑全蠲。恰如曲意随人意，都道今年定有年。绿洗井梧疏别院，响增瀑布挂前川。晚荷得气馀香递，便与横塘放舸船。
秋雨·其三
作者：弘历
朝代：清
体裁：七言律诗

披襟庭院凉萧瑟，纵目溪山景静嘉。最喜黄云遍禾黍，更教膏泽逮蔬瓜。閒鸥眠里烟波阔，乾鹊鸣中夕照斜。却为年来勤望岁，较晴量雨略无差。
秋雨·其二
作者：弘历
朝代：清
体裁：七言律诗

秋■一夜听廉纤，傍晓珠丝尚滴檐。借助有风皆送爽，思量无雨那驱炎。独怜蛩咽声依榻，空负葵倾色映帘。既雨宜晴晴亦好，徂云微露远峰尖。
秋雨初晴园林即景
作者：弘历
朝代：清
体裁：五言律诗

雨洗高空净，云依远岫还。气将人共爽，心与物皆閒。蝉噪犹思暑，林稀欲漏山。波光接天色，含素一般般。
秋风清 其二十二 水木明瑟
作者：弘历
朝代：清
体裁：词

林瑟瑟，水泠泠。溪风群籁动，山鸟一声鸣。斯时斯景谁图得，非色非空吟不成。
秋麦
作者：弘历
朝代：清
体裁：五言律诗

关内秋霖渥，种齐秋麦芃。凭舆欣始见，蔚垄慰深衷。霜化即为露，凉宜不碍风。便因眄三白，祈岁念何穷。
秋麦
作者：弘历
朝代：清
体裁：古风

初秋发轫时，金风荡禾黍。西成喜匪遥，黄云经目睹。朔塞大蒐归，多稼涤场贮。翻犁播麦种，芃芃复如许。相距才两月，农务易已屡。勤劬莫过兹，天时况难怙。周览农家具，同此识疾苦。茁陇蓬葱绿，循观聊展眉。欣彼生意佳，致我马足迟。未觉繁霜侵，仍馀瑞露滋。劭农虽惬怀，祈岁更廑思。既愿冬雪足，还蕲春雨时。年来此际慰，虚望或有之。以此喜与忧，迭起无穷期。人知玉食尊，其艰谁得知。
秋麦
作者：弘历
朝代：清
体裁：五言律诗

半月未经行，秋田绿麦盈。摇摇风谷布，滟滟露珠擎。色蓄祈年目，香含隔岁情。因之预生望，三白可符贞。
秋麦
作者：弘历
朝代：清
体裁：五言律诗

夏霖犹积润，秋麦易为萌。纵慰明年望，宁忘今岁情。驰驱禁蹂躏，高下总滋荣。调幕繄谁责，凭舆祇愧生。
秋麦
作者：弘历
朝代：清
体裁：古风

渐南地向暖，例可播秋麦。秋狝启驾时，多稼犹未穫。回銮踰两月，早见仓箱积。良农岂后时，勤作如乘隙。今朝历蓟野，亚陇有新碧。蓬葱生意佳，肥壤含膏液。睹兹稍自慰，纾怀未敢遽。覛土幸沃润，更藉足三白。祈岁循始终，勤民无间隔。
秋麦
作者：弘历
朝代：清
体裁：七言律诗

燕南洛北风相近，贻我来牟物土宜。气伏三冬先吐甲，绿连千亩已衔滋。每添銮辂凭观喜，肯使龙骧恣意驰。臈雪春霖知协否，一年曾几放怀时。
秋麦
作者：弘历
朝代：清
体裁：古风

秋初正望霖，虞损禾苗稚。度此方怦怦，民艰切揽辔。山庄驻清跸，关外欣沾被。遥心寄关内，优渥亦逮未。封童传喜音，疑信岂能置。纳稼兹已毕，柄穗颇馀积。原田更含润，麦陇青针刺。祈年惟予责，忧深藉生慰。慰已复怀希，所希三白瑞。
秋麦
作者：弘历
朝代：清
体裁：古风

秋霖冬麦均适宜，昨岁来牟播偏广。膏泽新春又渥优，暄以暅阳气融盎。纽芽遍野绿葱葱，饼饵香风匪遥想。申命仆从戒驱驰，三农岂易逢年穰。跸路所损纵不多，蠲租讵惜司农帑。纷纷赤子觐龙光，共乐春台欣有象。
秋麦
作者：弘历
朝代：清
体裁：五言律诗

秋麦当春茁，芊芊绿被畴。全胜彼芳草，但解供吟眸。沾雪欣膏润，先时望夏收。传宣避践踏，饼饵此中求。
秋麦
作者：弘历
朝代：清
体裁：古风

秋麦茁原田，芃芃过寸许。督亢旧膏腴，绿意欣可睹。驰驱戒仆人，勤勚咨农父。去腊雪固佳，尚蕲沛时雨。饼饵想香吹，禾黍待趾举。近虽时作云，苦被风吹屡。例事愁三春，望泽徒延伫。先忧讵有涯，后乐其奚补。
秋麦
作者：弘历
朝代：清
体裁：七言律诗

被陇新牟绿意深，远低村霭近迷林。昼花早识方宜北，气伏还传候王金。隔岁预思白饼熟，经霜不碍碧云㑴。鸣鞭见此芃芃者，又引先时望雪心。
秋麦
作者：弘历
朝代：清
体裁：古风

被陇绿芊芊，心欣见秋麦。金王应时生，含风露珠滴。芃茂早常年，地湿淤泥㙭。我农良苦辛，涝馀勤播植。俗云一麦地，尚赖沾三白。慰不抵愁多，讵敢安玉食。
秋麦
作者：弘历
朝代：清
体裁：七言律诗

连畦细细复芊芊，绿接平畴荡晓烟。纳稼应期欣有岁，服田转瞬计明年。四民久识农为苦，二釜常筹食是天。冬雪春霖愿时若，愁怀对此且纾然。
秋麦用去岁诗韵
作者：弘历
朝代：清
体裁：七言绝句

收以八分种以遍，昨今恩沐实均优。欣兼不足亦同律，无语凭舆忆所由。
秋麦用题梁肯堂奏报各属麦收诗韵
作者：弘历
朝代：清
体裁：七言绝句

去报八分已是幸，归看秋麦茁秧优。农功三月时若阅，诚荷天恩惕路由。
种塞花
作者：弘历
朝代：清
体裁：古风

塞花不计名，种种秀而野。移彼植此间，易于木拱把。雨后地湿润，课种足消暇。绕砌分左右，依石任高下。香引蝶随来，色疑鹿不舍。须臾前墀间，红紫纷萧洒。谁谓秋寂寥，看此向荣者。
种松
作者：弘历
朝代：清
体裁：古风

何处而无松，无松处亦有。乘閒课补种，趁此清明候。择高植之冈，移低出诸薮。譬如育贤材，量物随所受。忽然思絜矩，用人似兹否。
种松戏题
作者：弘历
朝代：清
体裁：七言律诗

清明时节宜种树，拱把稚松培植看。欲速成非关插柳，挹清芬亦异滋兰。育材自合求贞干，絜矩因之思任官。待百十年讵云远，童童应备后人观。
种槐
作者：弘历
朝代：清
体裁：古风

屋古庭树古，枝枯叶憔悴。数年前虑兹，种槐就隙地。尔来渐长成，菁葱绿云穊。新阴连旧阴，扶疏羃檐翠。飒披西北风，夏令如秋季。因忆管子言，树木十年计。树人更予责，徘徊祇增愧。
种秋花
作者：弘历
朝代：清
体裁：古风

池塘快雨晴，爽籁拂习习。洒然片刻间，花事聊收拾。云英带露瀼，烟锄翻地湿。芬芳蝶竞随，□斑蜂远集。桃李分应让，画图羞弗及。纷敷不辨名，一律幽香裛。生意既可观，清赏适以给。先秋种秋花，秋色侵寻入。因思为学方，凡事豫则立。
科尔沁固伦和敬公主额驸达尔汉亲王色布腾巴尔珠尔侍宴因成是什
作者：弘历
朝代：清
体裁：七言律诗

世笃姻盟拟晋秦，宫中教养喜成人。诗书大义能明要，妫汭丛祥遂降嫔。此日真堪呼半子，当年欲笑议和亲。同来侍宴承欢处，为忆前弦转鼻辛。
科尔沁归化最久世结姻盟今过其扎萨克见王公以至舆隶咸倾心效顺出于至诚实可嘉也
作者：弘历
朝代：清
体裁：七言律诗

思齐思媚久兴周，带砺山河惠泽流。毳幕韦韝经部落，金风玉露正清秋。扼吭北鄙丸泥固，献寿南山斝醴浮。愧我无能协万国，惟应兢业奉前猷。
秦女休行
作者：弘历
朝代：清
体裁：古风

置酒且莫饮，听歌秦女休。女休窈窕爣，持刃能报雠。亦知杀人死，复抱不共羞。二者难并行，取义生敢偷。雠血溅素裙，雠身委荒邱。志伸身亦全，遇赦岂所谋。豫让烈男儿，吞炭空喑喉。
秦淮曲三首·其一
作者：弘历
朝代：清
体裁：七言绝句

废兴今古付川路，出入东西经水门。岂虑风涛分两派，更传泉脉有三源。
秦淮曲三首·其三
作者：弘历
朝代：清
体裁：七言绝句

沙明白渚犹笼月，柳暗红楼多梦云。欲问前朝歌舞地，几家茅屋杳难分。
秦淮曲三首·其二
作者：弘历
朝代：清
体裁：七言绝句

郭璞占曾逢吉兆，底论城外与城中。可怜淮水依然碧，王氏乌衣巷早空。
秦淮歌
作者：弘历
朝代：清

祖龙东巡压王气，通淮凿断方山埭。痴心虑后五百年，讵知亡秦在二世。长源因此名秦淮，萦纡建业达水隈。时塞时疏异沿革，秣陵终免淮为灾。六朝往事难寻迹，王谢燕飞谁氏宅。风流江令倦游归，惟见秦淮依旧碧。杨吴窃据筑金陵，清波溶溶乃贯城。十六红桥夹两岸，蜀娇越艳扬新声。千金买笑轻一掷，缠头锦是寒女织。会称盒子斗新奇，薛鸭袁羊饤珍食。而今功令禁俳倡，歌楼舞馆都荒凉。烟花丽景纵逊昔，瘅邪敦朴诚良方。
秦淮歌
作者：弘历
朝代：清
体裁：古风

祖龙东巡压王气，通淮凿断方山埭。痴心虑后五百年，讵知亡秦在二世。长源因此名秦淮，萦纡建业达江隈。时塞时疏异沿革，秣陵终免淮为灾。六朝往事难寻迹，王谢燕飞谁氏宅。风流江令倦游归，惟见秦淮依旧碧。杨吴窃据筑金陵，清波溶溶乃贯城。十六红桥夹两岸，蜀娇越艳扬新声。千金买笑轻一掷，缠头锦是寒女织。会称盒子斗新奇，薛鸭袁羊饤珍食。而今功令禁俳倡，歌楼舞馆都荒凉。烟花丽景纵逊昔，瘅邪敦朴诚良方。
秧针
作者：弘历
朝代：清
体裁：七言律诗

绿水盈畴远若无，新秧似插荇公须。翻风贴贴疑铺毯，带露瀼瀼欲贯珠。翠颖透波光潋滟，青锋著雨意舒苏。勾芒夺得天孙巧，刺出丰年一幅图。
积书岩
作者：弘历
朝代：清
体裁：古风

二酉非所慕，八索谁能探。游目既已豁，引兴殊不凡。不著一卷书，是谓积书岩。
积书岩
作者：弘历
朝代：清
体裁：古风

今日颇有暇，遂陟山之西。十步廿步历，数息休忙跻。彼亦人之子，劳那异尊卑。朴舍倚翠岩，积书两字题。檀架插芸编，随翻胥可稽。稽而弗会理，图多亦何禆。然则创四库，理岂殊云泥。
积书岩
作者：弘历
朝代：清
体裁：古风

倚岩屋如栖，幽胜擅林薮。插架富竹素，取名拟二酉。岁或一再来，枕葄吾何有。不如虚室白，恒以无言守。
积书岩
作者：弘历
朝代：清
体裁：七言绝句

室倚崇岩号积书，芸编插架古香舒。五车富有非誇彼，两字躬行实愧予。
积书岩
作者：弘历
朝代：清
体裁：古风

筑室傍幽岩，积书于其里。岩可擅佳名，大固括小耳。岁乃一再来，枕经而葄史。可因悟诲咻，了识无达理。戴席与边笥，笑盖不如此。
积书岩口号
作者：弘历
朝代：清
体裁：古风

岩号积书非二酉，邺侯三万称富有。设如插架鲜躬行，其益何曾分寸受。
积书岩口号
作者：弘历
朝代：清
体裁：七言绝句

房构层岩号积书，积书之意欲何如。三谟二典用不尽，曾践实哉滋愧予。
积嘉亭
作者：弘历
朝代：清
体裁：七言绝句

横岭竖峰周且遮，山亭十笏锁谽谺。庭前松树百年外，积健为雄荫复嘉。
积水潭三首·其一
作者：弘历
朝代：清
体裁：七言绝句

积水苍池蓄众流，节宣形胜巩皇州。疏淤导顺植桃柳，三里长溪可进舟。
积水潭三首·其三
作者：弘历
朝代：清
体裁：七言绝句

烟中遥见庙垣红，瞬息灵祠抵汇通。雨意溟濛犹未止，出郊即看麦苗芃。
积水潭三首·其二
作者：弘历
朝代：清
体裁：七言绝句

一座湖亭倚大堤，两边水自别高低。片时济胜浮烟舫，春树人家望转迷。
积水潭汇通祠
作者：弘历
朝代：清
体裁：七言律诗

潴蓄长流济大通，澄潭积水映遥空。为关溯涧应垂制，因葺崇祠喜毕工。海寺月桥率难考，灯船歌馆漫教同。纪吟权当留碑记，殷鉴恒深惕若衷。
积水潭礼汇通祠
作者：弘历
朝代：清
体裁：七言律诗

辛已疏通潭积水，逮今廿五阅流年。不无淤壅应浚沼，有藉蓄潴利运川。广陌纡临视工毕，灵祠礼谒意祈虔。行云施雨胥神惠，愿溥甘膏渥大田。
积素
作者：弘历
朝代：清
体裁：七言律诗

积素迷离隐翠峤，朔天见晛未云消。连村画景张横幅，著树梅花发野桥。驼怯石溪铜铎细，人投茅店酒旗招。鸣鞭为卜边关内，可得盈畴被麦苗。
积素
作者：弘历
朝代：清
体裁：古风

积素递晨寒，寥空留晓月。鸡号埘上霜，凘碍溪边筏。钟声古寺传，炊烟茅店发。光景堪揽结，云岚倏出没。残梦谁复续，閒情于以越。得句让坡仙，拈髭兴无歇。
积素
作者：弘历
朝代：清
体裁：七言律诗

积素龙楼晓景澄，霓鸾振迅月娥仍。练光破腊披鸿鹊，线晷回春映绢㲪。冻结钉头珠复密，霤垂瓦齿滴还凝。氤氲未肯全消日，为扣重檐玉几层。
积素·其一
作者：弘历
朝代：清
体裁：七言绝句

迷离晃旭欲生烟，得得骄骢傲锦鞯。不道雪馀度辽野，却如日暖历蓝田。
积素·其三
作者：弘历
朝代：清
体裁：七言绝句

逶迤周道傍村庄，玉砌银铺十里强。赢得轻舆吟素景，漫愁风冷切征裳。
积素·其二
作者：弘历
朝代：清
体裁：七言绝句

万峰屏展皆藏碧，千林花缬全皴白。恍似罗天会玉真，琼瑶踏遍虬龙迹。
积翠亭
作者：弘历
朝代：清
体裁：七言绝句

四邻峰势特嵚嵜，叠以林光渲染之。祗著一亭翠微处，为他领要已无遗。
积翠亭口号
作者：弘历
朝代：清
体裁：七言绝句

经年阅月一游巡，如濯山螺润意新。欲问山亭虚四柱，拟将积翠待何人。
称老
作者：弘历
朝代：清
体裁：古风

昔也我不忍称老，伤哉其意过已藐。今也我却可称老，惕哉末路恐难保。复忆曾为寿者咏，愿老悲老愚之道。古之六帝我居七，彼岂尽能保泰好。临莅卌六年以久，敢曰轻车熟路造。万几或一之弗谨，失毫釐谬千里杳。迩日正书抑之戒，彼诸侯耳我亦晓。
移松
作者：弘历
朝代：清
体裁：古风

山中有松树，岁久或丛生。密则碍其长，疏又孤其朋。乘閒为移植，位置期得情。既不妨葱郁，兼以缋崚嶒。是惟稚者然，寻丈斯不能。棫朴育贤才，信哉诗可兴。
移松
作者：弘历
朝代：清
体裁：古风

松在杂林下，屈抑弗得长。雨润及日晅，莫被天恩荡。沮然色半黄，恧矣颜如强。上伏地溽湿，草木咸资养。乘暇课移植，出蔽迁佳壤。本疏培欲平，择向取高敞。会看放乔枝，童童绿阴广。所惧不在兹，树人因可想。
移松去岁山庄雨后有移松之作
作者：弘历
朝代：清
体裁：古风

真山最易沾，地气所宣俶。假山不易沾，夏霖乃滋溽。丛樾蔚真山，高低喜并育。植林于假山，高畅低委曲。物物有至理，会心则在独。而何后凋质，受屈速成族。值此土培湿，移彼虬枝缩。雨润与日暄，谁复侵尔禄。凌云应有日，宁数枫桕簇。自谓得佳趣，弗俾良材伏。任人讵异哉，其难益增恧。
移树
作者：弘历
朝代：清
体裁：古风

山木易为生，亦在人培植。萌蘖既丛茁，反觉相蓬塞。乘閒课移种，分科疏侧匿。密叶于以舒，紏枝去其逼。而复空廓处，楚楚新林饰。事半功斯倍，一举欣两得。
移竹
作者：弘历
朝代：清
体裁：古风

三庚好移竹，千竿辇脩玉。过雨润到心，延风清满目。疏称倚窗前，密合围水曲。莳矮近高阜，列长傍低澳。位置各有宜，片时尽得之。量材以官人，曷其异于斯。竹易人则难，吁嗟乎吾思。
移竹
作者：弘历
朝代：清
体裁：古风

伏雨既优渥，心因农务怡。馀事涉园林，趁润绿筠移。密者去其繁，疏者补种为。矮者植诸冈，高者莳于坻。须臾稍指示，位置皆得宜。矍然有所念，于竹诚得之。量材而授官，可能或方斯。
移竹
作者：弘历
朝代：清
体裁：古风

暑节雨既沾，苑监例移竹。芟黄汰已枯，植绿补不足。庭前趣益远，山坳致犹曲。月上欲笼蟾，风度全戛玉。而我偶延步，兴念别有属。远若湘之浦，近若淇之澳。夫谁与补栽，亦自连林矗。
移竹·其一
作者：弘历
朝代：清
体裁：七言绝句

曲折池塘快雨晴，课童移竹趁三庚。宜人叶锁窗前色，入画竿敲枕上声。
移竹·其一
作者：弘历
朝代：清
体裁：七言绝句

池边伏里种筼筜，挺立森森百个强。今夜窗前应有雨，为传画意到潇湘。
移竹·其三
作者：弘历
朝代：清
体裁：七言绝句

送来满院櫹椮影，助以依根蟋蟀音。今日閒庭风露下，平添几许识秋心。
移竹·其二
作者：弘历
朝代：清
体裁：七言绝句

苔滑泥融著意锄，才依文石便扶疏。瓯香研净绿阴里，暂遣心閒好读书。
移竹·其二
作者：弘历
朝代：清
体裁：七言绝句

风翻凤影低芳埒，月写龙文入绮寮。却忆云栖幽绝处，万竿绿玉戛仙韶。
移竹用白居易题卢秘书新栽竹二十韵
作者：弘历
朝代：清
体裁：五言排律

品称松梅友，标从涧谷槃。端惟庚伏种，谁觉岁寒难。暑雨才过汉，清风要拂栏。相延君子植，宣命上林官。远莫离墙外，虚教映座端。抛簪应折玉，置笛漫成栾。秋矣土仍溽，时哉露已团。琳阶乍淇渭，员峤拟珠玕。遐想白居易，时当夏日残。友人相志契，题句忽心宽。签拂秘书帙，蝉笼少傅冠。诗情真洒落，酒兴未阑珊。飒飒叶全放，亭亭根互蟠。眼空上下古，意足两三竿。而我曾何谓，亦为如是观。画疑展同轼，宾欲比金兰。恍可消清暇，犹能引静欢。既深因既邈，宜密又宜单。声戛盈听寂，阴交满目寒。独思彼作者，宁识此回看。
移花
作者：弘历
朝代：清
体裁：古风

脉土滋春膏，嘉种无不宜。偶用省耕暇，移花课花师。园卉日以夥，位置殊参差。或芳隐岩下，或丑露阿垂。或以兰蕙质，荆棘乃蔽之。隐者出诸薮，蔽者植之逵。丛生丑露条，斤斧稍剪治。遵彼除莠训，讵为伤仁慈。须臾各得所，而吾心乃怡。霏霏甘雨沾，澹澹和风披。不枉大造恩，对之有所思。所思知花易，人兮岂易知。
移顿六韵
作者：弘历
朝代：清

逐水频移顿，曾无廿里赊。建营今似昨，取势正还斜。垒或多因旧，灶无须更加。卖蒸原有市，换马要增茶。内外奚分界，休和久一家。朝程回首望，烟散满林霞。
程嘉燧芭蕉书屋图
作者：弘历
朝代：清
体裁：五言律诗

结屋苫黄草，倚楹眄绿天。有时堪听雨，乏爨亦笼烟。画轴无妨卷，书针雅称悬。旁求繄我责，怀此乐饥贤。
稚松
作者：弘历
朝代：清
体裁：七言绝句

稚松得地放新枝，老干凌云定可期。自喜栽培出丰蔀，去年犹记雨中移。
稚松
作者：弘历
朝代：清
体裁：古风

稚松种庭前，不觉随年长。纵无拿空枝，自具凌云想。山中有乔柯，少计以十丈。阿谁为我植，宜此付他赏。况我托怀别，良材要作养。
稻凉楼
作者：弘历
朝代：清
体裁：七言绝句

绿塍浑是水云乡，触目知耕复课桑。此处不须称避暑，北窗常引稻风凉。
稻凉楼写闷
作者：弘历
朝代：清
体裁：古风

小楼额稻凉，向用东坡意。其意本寓閒，兹乃合实事。春迟二月寒，发生鬯犹未。稻田尚待暄，浸种那可试。望雪逮望雨，郁悒愁弗置。稽首几霈甘，举趾农功遂。
稻凉楼口号
作者：弘历
朝代：清
体裁：七言绝句

稻迟浸种水乾沟，鳞町空空徒映楼。欲待乘凉閒拾级，年来避暑付名留。
稻穗
作者：弘历
朝代：清
体裁：古风

五月早稻熟，此言炎方郡。渐北即渐迟，自缘关气运。燕山穫九月，匪因农弗劝。七八月见穗，例事常年分。今岁雨旸时，五谷助长进。六月见稻穗，喜非望中信。阴晴殊未定，为此惕且慎。吁天赐快霁，西成冀丰顺。要务无馀奇，予责敢旁引。多稼题轩楹，劝农仰庭训。
稻香亭
作者：弘历
朝代：清
体裁：五言律诗

旸雨幸时若，黍徐兆岁多。芃苗长亩异，结实羃塍罗。黄欲云中染，香从风处过。弄田占有喜，寰海愿均和。
稻香亭
作者：弘历
朝代：清
体裁：古风

春初农事迟，稻香觉尚早。然而小亭间，佳名自恒好。无一日不食，无一食非稻。惟稼穑作甘，甘即香之表。要亦惟斯艰，虞书示其道。
稻香亭
作者：弘历
朝代：清
体裁：七言绝句

雨滋稻町插新秧，较早常年一月强。苗矣秀乎秀矣实，此时敢拟即云香。
稻香亭观穫十韵
作者：弘历
朝代：清
体裁：五言排律

每岁秋蒐举，恒过熟稻时。兹方迟启跸，恰值促常期。遍陇黄云蔚，迎亭紫玉蕤。肯教鹦鹉啄，宁数蕙兰披。何必范云论，因怀杜甫诗。腰镰农父入，凭槛近臣知。乍见空云水，惟忻如栉茨。关心真惬望，可口欲流脂。三字瞻宸翰，五言纪昊慈。更希八纮遍，永祝万仓斯。
穫稻
作者：弘历
朝代：清
体裁：五言律诗

三时若雨旸，上熟早寻常。七月已穫稻，实墉乃万箱。惬心真报瑞，可口欲流香。廿载才一遇，休徵谩颂扬。
穷览寺
作者：弘历
朝代：清
体裁：七言绝句

招提铃铎午风吹，罨画山川入望奇。徙倚试思廿年事，苔封碑字纪康熙。
穹窿山上真观
作者：弘历
朝代：清
体裁：古风

岳岳高居祀上真，抒诚叩必以躬亲。太湖万顷在襟袖，穹窿亿丈凌星辰。不问长生崇羽士，所希大有绥农民。片刻成吟策返辔，邓尉香雪犹西邻。
穹窿山上真观
作者：弘历
朝代：清
体裁：五言律诗

穹窿惟帝宇，巡狩值春朝。虔谒碧霄上，高居绛节朝。雨旸愿时若，明旦揭于昭。精室萧台侧，凭栏纵目遥。
穹窿山上真观
作者：弘历
朝代：清
体裁：五言律诗

见说古由钟，乘閒陟碧峰。上真严祀帝，四釜切祈农。奚必逢茅固，无劳学赤松。具区眼底近，可以畅心胸。
穹窿山上真观再叠乙酉韵
作者：弘历
朝代：清
体裁：古风

道书撰述真不真，敬天瞻拜宜躬亲。高居绛节吟昔日，重到玉台谒此辰。求福岂缘为一已，祈年祗以利万民。扈跸大小随畺吏，思艰遂用咨臣邻。
穹窿山上真观叠乙酉旧作韵
作者：弘历
朝代：清
体裁：七言律诗

古观崇椒奉玉真，萧台重仰郁罗亲。求仙那问乘六气，祈岁惟殷抚五辰。偶尔小游出尘地，已教久候觐光民。鸣鞭吟兴知谁引，邓尉非遥即右邻。
穹窿山望湖亭望湖
作者：弘历
朝代：清
体裁：五言律诗

震泽天连水，洞庭西复东。双眸望无尽，诸虑对宜空。三万六千顷，春风秋月中。五车禀精气，谁诏陆龟蒙。
穹窿山联
作者：弘历
朝代：清
体裁：联

太湖万顷在襟袖；穹窿亿丈凌星辰。
空翠书楼
作者：弘历
朝代：清
体裁：七言绝句

一谷秋风衣袂凉，飘飘空翠染山光。浮来忽向庭阴落，孟氏诗中得趣长。
空翠书楼
作者：弘历
朝代：清
体裁：七言绝句

两间亦可号书楼，灌木层岩叶尚稠。一晌登临得奇会，落来翠影自空流。
空翠书楼
作者：弘历
朝代：清
体裁：五言律诗

书楼向空翠，空翠额书楼。最契静虚趣，乃兼名实收。曦閒常欲闪，风处又如流。底事微红点，寻思节报秋。
空翠书楼
作者：弘历
朝代：清
体裁：五言律诗

书楼枕㠎嶪，空翠旧为名。大似栖空宇，而饶纳翠情。恰看收雨足，满意向晴迎。峦壑濯新面，徐听落瀑声。
空翠书楼
作者：弘历
朝代：清
体裁：七言绝句

四山飞翠落虚空，捲幔书楼默对中。莲影不花真是净，义公结宇可能同。
空翠书楼
作者：弘历
朝代：清
体裁：七言绝句

屋里游廊曲转通，坐来暖日尚和融。蜃窗试一閒凭看，始觉四山翠是空。
空翠书楼
作者：弘历
朝代：清
体裁：七言绝句

屋里通廊才数武，虚中纳约有馀思。四山空翠庭前落，恰是书楼捲幔时。
空翠书楼
作者：弘历
朝代：清
体裁：五言律诗

空林围四面，翠影落中庭。耐可悦心性，谁能拟色形。既虚无侈望，惟寂有馀听。书卷原陈几，所惭善取型。
空翠书楼
作者：弘历
朝代：清
体裁：古风

西峪有佳趣，一曲一改观。书楼因迥为，树杪纵目宽。然不碍山翠，浮空来座端。生白盈虚窗，凝黛犹远峦。足以兴静吟，足以惬清欢。何必学义公，于斯觅心安。
空翠书楼
作者：弘历
朝代：清
体裁：五言律诗

重阁八窗空，四邻叠巘通。落来翠无尽，望去景难穷。岂是吟从事，而将寄义公。底因艰著句，心与境俱融。
空翠书楼
作者：弘历
朝代：清
体裁：五言律诗

高下随山势，为楼在所宜。两间亦称迥，八牖恰堪披。平挹林光秀，全收峰态奇。庭阴空翠落，为忆浩然诗。
空翠书楼口号
作者：弘历
朝代：清
体裁：七言绝句

开处奇观一窗纳，落来生翠四山披。恰如楼阁空中住，未可寻常物色之。
空翠岩
作者：弘历
朝代：清
体裁：五言律诗

上方接颢空，翠影落庭中。漫拟无还有，应知异总同。岩云已淡淡，树露尚濛濛。玉塔犹天半，铃声响谡风。
窗影
作者：弘历
朝代：清
体裁：七言绝句

旋旋流光窗外移，碧梧桐影写孙枝。何人屋漏诚无愧，触处成差愧自知。
窗影
作者：弘历
朝代：清
体裁：古风

日影向南移，照我文窗纱。窗明几复净，一室秋光嘉。扶疏众木枝，弄影纷欹斜。不闻蝉笙喧，犹馀鸟语哗。适兴或敲棋，消渴还煮茶。安得分此乐，遍彼万民家。维扬三秋涨，其民为鱼蛙。闽漳三春旱，阻饥子哭耶。畿辅薄有收，歉多安可誇。以此展转思，中夜常咨嗟。乐少忧恒多，吾忧曷有涯。
窝集行
作者：弘历
朝代：清
体裁：古风

履山念无海，泛水忘有陆。今兹识窝集，万汇惟一木。江南塞北揽槩频，岂无林箐皆子孙。东方甲乙禀灵秀，固应富有植类群。始从茈虒入麓口，渐进萧森失见后。祗容线隙露天光，马弗敢旁遵路走。不能娄举丹黄青，亦有翻书莫辨名。尔雅所纪限方域，安能到此杞宋徵。参天蔽亏绝飞鸟，其下菁英茁仙草。落叶布地似黄金，疑是长者来问道。华严海会诸佛处，一菩萨一菩提树。心花显映多吉祥，世尘远隔如云雾。宇宙以来便有此，大椿扶桑非其比。定应默烦灵祗呵，不知递阅人代几。阴晴变幻光怪奇，谷神出巧能尔为。画师未可形容拟，大匠讵敢斤斧斯。初经奥壤心神清，色惟真色声真声。欲笑嵇含花木疏，点笔聊为窝集行。
立仗马
作者：弘历
朝代：清
体裁：古风

天闲之别以十二，随宜利用期悉备。吉行五十师三十，在尚其德匪尚力。圉人秣饲谨调良，赋豆输浆皆有制。不令过瘠及过肥，在适其中具深意。过瘠力弱将偾辕，过肥力壮每脱辔。马之良者转受劳，兼以饮餐不遂志。复有选色色贵白，不妨驽骀亦可厕。筋埋肉胀但取肥，以备仗马饰朝制。刍秣恣饕辞鞭箠，排立移时旋休息。马之驽者乃得逸，岂遑计及中书譬。以彼易此诚不可，此理伯乐难拟议。
立冬
作者：弘历
朝代：清
体裁：五言律诗

平在元冥令，来游龙朔垠。节因行庆驻，志讵畅观勤。京国风占候，塞天霁敛云。小阳春律暖，亦为从人欣。
立冬日微雪
作者：弘历
朝代：清
体裁：五言律诗

元冥刚旋转，集霰恰交加。落地仍为雨，飞空早是花。寒光暗远岫，润意逼低洼。应节适可止，歉年贫者嗟。
立冬日香山静宜园驻跸·其一
作者：弘历
朝代：清
体裁：五言律诗

急景催风物，名山散抱怀。林疏见远墅，松好护幽斋。泉带冰声冷，菊含霜色佳。目谋殊兴会，谁与巧差排。
立冬日香山静宜园驻跸·其三
作者：弘历
朝代：清
体裁：五言律诗

遇闰浑移候，元冥代白藏。坳停纵馀绿，溪勃早漂黄。似画排村落，如墉在圃场。即兹真吉瑞，和叔漫呈祥。
立冬日香山静宜园驻跸·其二
作者：弘历
朝代：清
体裁：五言律诗

漫补登高约，聊抒望远襟。乾坤千古运，天地一人心。契妙神常达，忘筌思亦深。衙官屈宋者，祗道解工吟。
立夏
作者：弘历
朝代：清
体裁：七言律诗

习习薰风拂面来，南讹平秩验恢台。轻棉脱尽人眠柳，规叶圆成鼠耳槐。花里游蜂冲雨去，溪边狎鹭度云回。黍畴麦陇皆需泽，谁管韶华暗已催。
立夏
作者：弘历
朝代：清
体裁：古风

望雨过三春，祝融司节肇。卜日幸逢庚，久旱云亦好。逾午复颠风，叆叇讫与扫。巽二权特操，丰隆听何藐。急矣需孔殷，恧焉惭久祷。
立夏
作者：弘历
朝代：清
体裁：五言律诗

青帝将旋驾，祝融又纪时。四兴相递代，一气与推移。花处红徐减，林中绿更滋。南风虽应律，过恐雨稽期。
立春后一日召大学士内廷翰林重华宫锡宴联句
作者：弘历
朝代：清
体裁：五言排律

重华予旧邸，嘉宴此同堂。应律三阳泰，迎年百福穰。词臣咸珥笔，圣主正垂裳。六出霏花早，千畦宿麦芳。土牛徵令典，綵燕试新装。仙木雕楹丽，华幡绣带飏。流澌纷绮縠，积素耀圭璋。梅萼犹含绿，杨稊欲绽黄。椒花方入颂，柏叶尚浮觞。羡彼周行示，猗与和气翔。九华森火树，万户饰金珰。布恺均瑶席，赓歌近御床。来仪鸣凤翙，占候相乌忙。兴庆非烟护，勾陈列宿行。条风徐冉冉，淑景渐昌昌。结胜标佳序，颁垆自尚方。煖围金匼匝，静听玉商量。融盎苍龙气，萦回宝鸭光。观东联组绂，研北拥琳琅。棼接天香蔼，长沾圣泽洋。曲高原过郢，蕊艳旧名唐。馺娑明霞烂，罘罳宝月张。重茵天上坐，珍品大官湘。偶此娱清暇，于焉答始阳。芝房筵撒荔，貂侍碗调浆。沈宋诗谁健，羲轩道益彰。周巡编凤纪，迢递引鸾吭。即事摛宸藻，传观挹古香。化工呈锦绣，天籁韵笙簧。事异横汾宴，诗同在藻章。衢尊深不竭，金鉴久逾烺。喜奉尧阶日，欢承文母庆。初飔仙蕙际，哉魄斗河旁。联句思贤辅，绥猷仰我皇。群材归橐籥，众汇启勾芒。绣壤膏其动，茅檐乐未央。蓂才抽四叶，菜欲缕盈筐。胜赏陪何幸，深恩报莫偿。劈笺光腻粉，赐果糁凝霜。骀宕青韶转，铿鍧雅韵锵。丰为希世瑞，学乃馈贫粮。先节浮圆煮，移时贡茗尝。挥弦钦舜陛，依闼陋田郎。日月瞻偏近，钧韶听益庄。陆离怀异核，璀璨拜文房。湛露湑优渥，油云蔚霈霶。游真来帝所，人似泛仙航。元会车书集，明廷剑佩蹡。惄予增惕息，勖尔效匡襄。今日方春日，农祥肇岁祥。行时歌有庆，好乐励无荒。大宝箴谁献，惟怀愧哲王。
立春后一日雍和宫瞻礼作
作者：弘历
朝代：清
体裁：五言律诗

岁首仍多暇，春初忆旧时。言瞻野鹿苑，原是跃龙池。忍草迎韶发，禅林履露滋。未能泯色相，祇益缅恩慈。
立春日奉迎皇太后幸乾清宫侍宴恭纪
作者：弘历
朝代：清
体裁：七言律诗

日色风光丽綵枌，起居膝下肃而訚。缘阶瑞荚舒三叶，贴户春屏灿五云。青帝乘时方煦妪，勾芒御气正氤氲。晚来丝管城闉闹，俶献家家想半醺。
立春日得句
作者：弘历
朝代：清
体裁：七言律诗

新春四始洽新年，苍縡钦承景福骈。禄位名寿德惭薄，元亨利贞时致先。昨丰今吁绥屡继，外廓内殷保泰全。风日晴和诸事顺，祇因望雪意殷然。
立春日得辛祈谷礼成于重华宫小宴大学士内廷翰林等即事联句
作者：弘历
朝代：清
体裁：七言排律

强圉初开渊献春，节朝更喜恰逢辛。祈年宝殿祈韶祉，协律旋宫协令辰。嘉种诞贻昭景贶，烝黎率育戴高旻。夙排法驾临斋寝，早布温纶遍隰畇。润覛土膏占岁稔，暖蒸莩甲验时醇。南弧含誉符南极，北斗延禧卫北宸。椒柏赞馨闿首序，陶匏表质肃明禋。绣裳陪位千官集，绂冕当楹九拜彬。夜色霏微瞻束炬，朝曦叆叇接燔薪。少阳司运玑衡合，泰紫函和肸蚃申。璧荐苍灵规执玉，乐调太蔟物生寅。天街韶令凭舆阅，人海欢喁夹道轃。露拂蜺旌传御跸，云依翠䍐度崇闉。桥楣揭孽翘疑翥，屋瓦连延簇比鳞。赈赈阗阗廛并阜，平平荡荡路咸遵。喧馀爆竹祥烟郁，换遍悬桃丽景匀。广厦骈椽增庇覆，通渠导溜走缘夤。曈曈曙霭重门敞，习习轻飔属骑侁。列戟羽林森虎阚，张髵象魏见狮蹲。玉墀剑影才笼旭，金阙钟声甫报晨。已是六蓂舒有叶，明当七日庆成人。最宜华胜书宜字，尤喜芳屏对喜神。座右铭词彝训式，壁端图画彩毫皴。琼瑰璀璨来西域，缨络葳蕤缀大秦。幡约蟠丝飘綷䌨，钱粘雕绮袭斑璘。缃联煜赩巍题榜，红福辉煌灿柍桭。香喷博山炉袅篆，壶斟漏水箭浮银。芬舒梅盎羹堪和，秀发兰盆佩可纫。一体禽鱼欣得地，万邦臣仆敢言宾。承恩忝附轩庭会，布令惟筹蔀屋民。卜岁土牛京兆进，占风金凤保章询。房星晨见农祥正，鸾辂时乘木德新。温树含苞凝郁蓊，远峰积翠献嶙峋。岁阳鼎鼎先三甲，月纪堂堂半首旬。行庆已闻该庶政，示慈重与浃群伦。瑶阊詄荡胪签入，黼座从容授简频。数过升瀛纷接履，班偕列宿许垂绅。诗非结雾惭摛藻，宴有飞花笑插巾。檐鹊寒消争唶唶，砚蟾冰涣动粼粼。催吟自顾惊敲钵，得句畴教诩夺茵。翰墨雅宜茶一例，醁醽弗藉酒三巡。和平听谱云韶乐，洋溢訢谐化育钧。回雪舞萦扬复俛，贳珠响彻翕还纯。笙簧盈耳倾诚领，什袭当胸慎守谆。册府指挥罗秀菌，文房磨砻抚贞珉。飞笺叠捧天章焕，秘笈分携古绘真。盏贮旗枪甘满颊，奁装饾饤美充唇。葡萄瑟瑟驰从宛，橘柚团团贡致闽。赐拟占年丰以美，岁馀置闰引而伸。谊联中外情俱浃，欢洽堂廉意自亲。盘色欣看攒菜甲，檠光且待碾镫轮。十行宽大颁实惠，三辅熙穰荷上仁。太府泉流平市肆，连圻云委拥仓囷。关心愿返敦庞习，触目宁忘袯襫身。闻为省耕周两淀，便缘观海莅通津。川原到处恒咨岳，膏雨伊谁不愧郇。埼岸永恬藏蜃穴，沧溟从罢钓鳌缗。青知宿麦参芽纽，黄爱稊杨酿曲尘。击壤聆谣都本冀，跻堂介寿俗仍豳。庥徵大盛鸿祺啿，嘉宴重华旧典循。测候漫窥琯里气，赓歌还引席前珍。景龙谁继考功作，贞观犹思郑国臣。雁齿分行铺茧纸，螭头握管镂湘筠。思研蚓窍微抽绪，韵觅羊肠险辟榛。何幸纤萌叨植溉，获邀醲化及飞踆。荣如错锦缠葩萼，畅似镕波泳藻蘋。窃以小知供篆刻，敢希大雅入陶甄。宠逾常格惊侥倖，名殿全篇与选抡。启蛰蠕蠕潜待奋，登台皞皞旷无垠。冻涂乍涤融城湿，甘泽将敷被陇均。滋味兆殷五谷熟，悉新符乐百昌訚。东郊于耜维时矣，告稷同怀太史陈。
立春日恭奉皇太后幸圆明园即景得句
作者：弘历
朝代：清
体裁：七言律诗

京兆春山进法宫，一年农计忖量中。安舆奉驾辰逢吉，御苑承欢景渐融。千顷麦田看积雪，两行柳陌飏条风。皇州气象由来好，薄海吾民可尽同。
立春日拟帖子词四首·其一
作者：弘历
朝代：清
体裁：五言绝句

玉管春调律，银塍雪告丰。今朝上林树，鸣喜向东风。
立春日拟帖子词四首·其三
作者：弘历
朝代：清
体裁：七言绝句

节先午年三宿至，春将寅日一齐来。綵屏底更裁吴锦，殿树装花绽古梅。
立春日拟帖子词四首·其二
作者：弘历
朝代：清
体裁：五言绝句

东陆新迎候，西川早洗兵。骈祥欣岁稔，布治顺民情。
立春日拟帖子词四首·其四
作者：弘历
朝代：清
体裁：七言绝句

例事晨趋京兆尹，佳词岁拟翰林官。抚辰愿协阳和德，实政宁惟诏旨宽。
立春日拟春帖子·其一
作者：弘历
朝代：清
体裁：七言绝句

詄荡天阊斗物华，银幡宝胜受风斜。无私共仰鸿钧德，一律春回万姓家。
立春日拟春帖子·其二
作者：弘历
朝代：清
体裁：七言绝句

十叶阶蓂次第舒，青韶酝酿满龙除。邹阳律共春风疾，一日吹嘘遍六虚。
立春日春帖子·其一
作者：弘历
朝代：清
体裁：七言绝句

卜年章蔀几巡回，此日阳和遍八垓。景福昌昌开泰始，韶华衮衮报春来。
立春日春帖子·其一
作者：弘历
朝代：清
体裁：五言绝句

雪积三冬厚，春生十日前。乾交坤泰矣，人与物訚然。
立春日春帖子·其三
作者：弘历
朝代：清
体裁：七言绝句

丙寅月值丙寅日，一岁节开两岁春。物阜民安祝天佑，巩谦保泰励心谆。
立春日春帖子·其三
作者：弘历
朝代：清
体裁：七言绝句

迎年腊雪并迎春，树发瑶葩塍叠鳞。不用倩伊仙术化，无私大地遍铺银。
立春日春帖子·其二
作者：弘历
朝代：清
体裁：七言绝句

朱户苇桃才献岁，綵盘韭薤又挑青。社前飞舞看银燕，腊后昭苏入画屏。
立春日春帖子·其二
作者：弘历
朝代：清
体裁：五言绝句

气率开辟始，阳歌甲乙青。对时验黄道，布惠自明廷。
立春日春帖子·其四
作者：弘历
朝代：清
体裁：七言绝句

玉狗鸿龙同运斗，青旗苍旆恰宜人。一从花信传春信，今岁四时总是春。
立春日春帖子二首·其一
作者：弘历
朝代：清
体裁：五言绝句

骀宕舒宫柳，芬馡放殿梅。三阳先月应，万福共春来。
立春日春帖子二首·其二
作者：弘历
朝代：清
体裁：七言绝句

暖化蓬婆城外雪，晴开滴博戍间云。初韶恰并新祥至，三捷应教一月闻。
立春日瀛台雪中春望二首·其一
作者：弘历
朝代：清
体裁：七言律诗

初岁欣占第一祥，缤纷瑞叶应勾芒。延楼五雉皆成玉，温树三花总是唐。缅邈浑如连远色，氛氲真是艳韶光。祈年诚慰慰还惧，夏长秋收正尔长。
立春日瀛台雪中春望二首·其二
作者：弘历
朝代：清
体裁：七言律诗

经冬望泽每无眠，庆值春朝吉事骈。讶可行时向蓬岛，真成举步踏琼田。霏微瑞色扶仙木，飒洒寒光映绮钱。有喜得教近臣共，重华文会例依前。
立春日重华宫曲宴宗亲及近臣并命观灯火联句
作者：弘历
朝代：清
体裁：古风

青旗初转本年辰，节宴宗亲内翰抡。元夕恰当前一日，上辛巳是后经旬。吟赓八叠方传茗，宫启重华更布茵。麟趾鸳行兼数典，綵幡莲炬况为邻。阏逢欲出群生遂，振美大来百顺麇。桐叶月畸繁且衍，蓍爻日揲引而伸。白占落地告丰兆，南向周天对喜神。七宿杓携车运帝，九垓箕好范徵民。散砧挂塔连昨夜，泛粥加膏伫越晨。染翰词林进帖子，鞭牛京兆舞�伥。月几望胜月既望，岁立春欣岁两春。例合观灯非预借，恩承锡宴乃重申。宜乘莩甲宣阳泽，矧照田蚕笃兆人。问卜紫姑明袭古，执规青女此敷仁。赐花荐菜朝来盛，撒荔传柑翼即轃。和谷辟虫糕先熟，迎东戴燕绣才纫。蔬烘芦菔刚携榼，枣屑杨梅未爇薪。打鼓槌锣村共舞，拖钩罥篾俗咸遵。商猜诗已句前得，宽大书知化总均。照宇镜圆祺啿啿，登台牢飨物訚訚。蒲端今亦缗钱赐，景德昔非法驾巡。有遣归还有扈跸，或连懿戚或朝绅。符分玉府王功念，派衍银潢帝室亲。普宴昨沾斗醹福，加官同拜服章彬。属车来迓训申镐，后乘恭随颂听豳。穆穆皇皇还济济，绳绳缉缉又振振。来昆以下仍云衍，筵几之旁笾豆傧。福祉昌繁骈鹤禁，枢机宥密侍枫宸。为天为祖为君一，若子若孙若庶臣。寿宇京垓三昼接，阳和百廿一宵新。御楼诗纪蔡襄咏，攀幰慧传宋帝询。卜织卜耕禁庭切，曰亲曰媚跸途陈。分棚敕戒尧衢备，击壤歌闻夏甸真。庆萃鲁齐吴越国，览周河海淀湖漘。七朝屈指排銮驭，五夜欢声望辇尘。智炬无边复无量，情田徂隰又徂畛。熙游早见都门浩，乐恺先叨朵殿旼。室旧修来典于学，记新悠久德之纯。厢联左人签分座，膳自中厨食赐珍。小部韶成移陛仗，右平幕敞傍城闉。假山倚阁煜火树，激水成溪走烛䑳。甘雪既沾宜共乐，睿怀胥识廑还淳。彤墀山立盐堆象，绮陌塍分玉积鳞。音叶三登欣岁稔，心周一盏或家贫。旁连上苑听遥漏，影现西山望远皴。中正殿临金渗顶，启祥门辟榜分桭。城通不夜大千界，世满恒春率土滨。红䓿萏开宫树外，碧琉璃净御阶垠。蚖脂鹤燄承鳌足，翠蕊丹葩间绿筠。高处枝撑低处亸，乍看珠簇细看匀。孛罗占兆三吴胜，佛火光辉七宝频。北极高悬星万点，西墉光印魄圆轮。瑞云三素占台观，宝幄重圜象昊旻。壶箭晷长亿万算，漆园岁叠八千椿。恒为照久成圣道，乾以健行仰大钧。即即昌昌化工力，煇煇朗朗吉祥因。本支百世宜有雅，中外一家孰弗宾。共听徵招弦上曲，都呈仁寿镜中身。诗成授简负墙退，筵布称觥前席逡。糺缦歌诚逢复旦，温柔教岂易归醇。对时育物思无逸，保泰持盈志有寅。皇祖柏梁正此日，觐扬敢不励钦循。
立春日重华宫茶宴廷臣及内廷翰林用重刻淳化阁法帖颁赐群臣事联句即席复得诗二首·其一
作者：弘历
朝代：清
体裁：七言律诗

月寅邂逅遇寅辰，更值东郊迎始春。相与赓歌酬节令，莫忘吁咈勖臣邻。便持素碗啜八饼，可当雕盘荐五辛。昨岁有秋频沐雪，惟殷戒满检心身。
立春日重华宫茶宴廷臣及内廷翰林用重刻淳化阁法帖颁赐群臣事联句即席复得诗二首·其二
作者：弘历
朝代：清
体裁：七言律诗

初成响拓惠儒林，此事真宜联席吟。顾我临池无所似，喜其据古尚堪寻。三希伯仲开生面，九体准绳在正心。讵独诚悬明是道，伫哉当孰献良箴。
立春日重华宫茶宴廷臣及内廷翰林等并成二律·其一
作者：弘历
朝代：清
体裁：七言律诗

出震群欣规主东，勾芒一气遍寰中。雅宜联句宣内翰，不在呈祥奏上公。枝暖万年曦蓲妪，门开百子候盅融。升平慢诩明良会，若谷吾方益守冲。
立春日重华宫茶宴廷臣及内廷翰林等并成二律·其二
作者：弘历
朝代：清
体裁：七言律诗

绮岁青春迓初祉，肆筵授几宴重华。敢言浚哲惟增愧，谁献弼谟欲拜嘉。瓯是三清承潏露，杯非中圣泛流霞。摛词底事艰佳兴，都为心殷望六花。
立春日雪
作者：弘历
朝代：清
体裁：五言律诗

时雪三霄布，新春五日先。淮南占足食，汜胜兆逢年。温树敷祥蕊，青旗引瑞烟。敬因喜益切，点笔命华篇。
立春日雪
作者：弘历
朝代：清
体裁：七言律诗

迩日云容先集频，欣看密雪洒侵晨。重添瑞色连前腊，真叶祥徵始立春。綵笔花笺宜节帖，金根葩瑵逮时巡。燕齐喜气接江浙，乐共吾民戴帝仁。
立春日雪与大学士内廷翰林等重华宫联句
作者：弘历
朝代：清
体裁：七言排律

立春六出降韶年，先节堪称腊信然。耐可重华列文会，欣瞻睿藻点瑶笺。同云羃䍥符三素，朝霭棼煴布九天。禁漏晓传先霰集，斗杓寅指恰珠骈。东风运转灵威令，百谷精推汜胜编。星协农祥觇有庆，琯吹太簇乐无边。兆秋迎气恩诚渥，昨夜今朝瑞正连。诗讵独教纪淳化，美应普见产于阗。萦回迥向金铺舞，皎洁从添璐戺鲜。遂觉土膏行渐软，更看璧沼遇成圆。霏微漾影浮鳷鹊，缥缈凝辉驻偓佺。倒景晶莹明藻井，铺华杂沓印苔砖。瀌瀌乍欲迷空宇，霭霭全疑接远烟。爆竹声喧花并散，青幡影飐蝶俱翩。信风才到飞腾遍，暖律刚回顷刻填。玉作阑干楼十二，银为宫阙界三千。青郊渗漉开平野，粉峤崚嶒露远巅。霄路斗酣龙夭矫，松巢归认鹤蹁跹。繁英上下琼枝缀，曲盖逶迤蓬岛旋。绮句携来凭腹稿，珠囊占得惬情田。上兰虬干妆逾好，太液鲛纹拂更妍。紫陌土牛耕始动，红炉炭兽暖仍燃。辛盘擎出千丝缕，甲煎烧残万点涎。瑶圃菜挑三日后，星桥灯剪浃旬前。点衣谢客曾闻宋，咏节张公昔号燕。祥映宜春辉宝帖，声流解愠谱冰弦。竹窗快展时晴札，椒颂香分咏絮篇。官阁杯倾银凿落，御沟马踏锦连钱。偏师忆度平淮骑，逸兴谁乘访戴船。灞岸最宜寻好句，袁门曾不废高眠。舞如綵凤翩双翼，装作雄狮怒两颧。润结鳞塍真利麦，厚沾绣壤尽除蝝。泥融鸿爪循留迹，冻解鱼叉悟得筌。殷七催开原是幻，葛三描就果通仙。甜分西母来嵰谷，绀采东隅献广延。密不封条呈候速，细能莩甲报时先。绫裁吉语斜飞胜，篾缆钩嬉倒曳鞭。积素光中诸事喜，萌阳节里庶徵全。登台晃朗书云物，�土潜滋验水泉。伫驾苍龙巡泰岱，便驰羽檄定先零。发扬总藉咸和诩，宽大频闻涣号宣。人意一时忻盎盎，天容此日净娟娟。宫梅借助均弹萼，殿柳侵寻早吐绵。共许重茵抽秘思，深惭授简耸吟肩。饼调十字堆馀说，茶试三清扫后煎。纪闰恰逢舒瑞荚，暖寒好是趁芳筵。郢中歌曲高难和，虞陛赓飏盛可传。色拟圭璋盈北阙，种呈穜稑溢南阡。鳌山寒映冰蕤放，鸳瓦光凝玉箸悬。泽布勾芒周远迩，占农心慰倍乾乾。
立春日雪与大学士及内廷翰林联句重华宫是日复得诗二首·其一
作者：弘历
朝代：清
体裁：七言律诗

条风今日是新春，吉色华光霭柍桭。茗果雅堪酬盛节，杯盘何必亟兹辰。悦心甘泽沾三白，坚齿生香试五辛。同有燮时祈岁责，即看京兆出耕人。
立春日雪与大学士及内廷翰林联句重华宫是日复得诗二首·其二
作者：弘历
朝代：清
体裁：七言律诗

青韶入律喜阳和，瑞雪端因兆麦禾。散漫烟轻微露日，纷敷花发不论科。席珍会处那辞屡，墨榻镌成无乃多。不异股肱交儆意，载赓庸作岂妨歌。
立秋
作者：弘历
朝代：清
体裁：五言律诗

七月金行入，今年秋信迟。流阴那肯驻，素节又如斯。德雨飘还霁，绪风爽乍吹。对时谨平秩，恭已奉无私。
立秋
作者：弘历
朝代：清
体裁：七言律诗

三庚数起立秋轮，金入火流律太真。小雨即晴叶农谚，虽炎而爽惬时巡。山庄本是神仙地，惕息原兹宵旰身。迤北休徵宜庆慰，牵情南省为忧频。
立秋
作者：弘历
朝代：清
体裁：五言律诗

代谢无停晷，天行又报金。有风已觉爽，不雨却忧霖。荷露泥浓气，树蝉流响音。评量人与物，一例向秋心。
立秋
作者：弘历
朝代：清
体裁：七言律诗

何处而无秋信迎，山庄秋信最分明。西南风至农经验，东北云归塞宇晴。戏蝶花间还恋影，初蛩草际已闻声。惟馀度䘦时晹若，庶得冈田万宝成。
立秋
作者：弘历
朝代：清
体裁：五言律诗

农谚立秋占，雨而晴始忺。宁当晴致少，惧作雨成淹。霁景终朝朗，暑风特地炎。祝融孤注设，理也正何嫌。
立秋
作者：弘历
朝代：清
体裁：五言律诗

半月孟秋逮，金官令始詹。晓凉真应律，午热乍侵帘。万物对时育，五言触景拈。云雷送小雨，祥叶老农占。
立秋
作者：弘历
朝代：清
体裁：五言律诗

夜半雨骑秋，晨晴云尽收。吉占农谚契，碧宇旭光浮。未敢诗即咏，恐妨愿靳酬。飘丝虹晚霁，五字始消愁。
立秋
作者：弘历
朝代：清
体裁：五言律诗

婪尾炽馀炎，西南风拂檐。燠蒸顿避席，飒爽欲侵帘。又见金秋到，那嫌星鬓添。晚来微雨过，最喜协农占。
立秋
作者：弘历
朝代：清
体裁：五言律诗

嬗代无停运，金秋律又临。西成知渐近，火帝去侵寻。树影长于昨，花光减自今。晚来微雨歇，农政惬怀深。
立秋
作者：弘历
朝代：清
体裁：七言律诗

晴和三日幸宜旸，不料山云吐夕阳。入夜达晨霏雨点，过寅至卯露曦光。翼朝秋节心诚畏，彻昼农谣意卜祥。人事天时符顺吉，益深虔惕勖无遑。
立秋
作者：弘历
朝代：清
体裁：五言律诗

朔翼均晴朗，欣连五日长。历来所希遇，方寸敬无遑。或可西成卜，仍殷南捷忙。尾婪申酉热，落日送风凉。
立秋
作者：弘历
朝代：清
体裁：五言律诗

火帝势将退，金官令始行。风庭觉气爽，天宇看云轻。蛩急莎间语，蝉高树杪声。农占真是好，又值雨而晴。
立秋
作者：弘历
朝代：清
体裁：七言律诗

秋信昨朝递晚凉，晓来满目入秋光。共知夏令辞今岁，所喜农功宜若旸。飒飒栏边竹籁爽，喓喓阶际草虫忙。黍华铜雀时虽近，未敢先言万宝穰。
立秋
作者：弘历
朝代：清
体裁：五言律诗

秋月先七日，秋风入几分。琯中常运律，台上又观云。素扇迎凉置，生衣懒夕薰。农占小雨吉，毕竟望晴殷。
立秋
作者：弘历
朝代：清
体裁：五言律诗

秋月已将半，今朝方立秋。灵台律有验，碧宇火无留。微雨间时洒，閒云傍晚收。农占真协吉，万宝冀穰酬。
立秋
作者：弘历
朝代：清
体裁：五言律诗

立秋日宜雨，既雨复宜晴。巧合诚艰遇，佳占幸有成。却因炎霁久，亟望快霖行。欣惜相萦处，难为此际情。
立秋
作者：弘历
朝代：清
体裁：七言律诗

立秋最要雨而晴，岁验贞符艰致贞。卯末犹霏连是惧，午前虽止望为怦。终朝未见斜阳照，傍夕方看弦月明。农谚幸他两无蹈，庶几万宝庆西成。
立秋
作者：弘历
朝代：清
体裁：五言律诗

立秋有常谚，难遇雨而晴。正值洗车应，旋看翻壁明。宁须太史候，堪慰老农情。协纪原吾职，惟钦奉若诚。
立秋
作者：弘历
朝代：清
体裁：五言律诗

迩日时阴晦，幸非落澍皆。今晨忽朗霁，秋节庆真谐。不雨何妨掉，收云果是佳。农谣屡徵验，即景且纾怀。
立秋
作者：弘历
朝代：清
体裁：古风

通闰立秋早，况在深山中。虫鸣莎底急，风来树上雄。益觉秋信佳，旷览极长空。白帝有神权，素宇无纤蒙。匪惟契静怀，更用占祥农。
立秋
作者：弘历
朝代：清
体裁：五言律诗

逾闰节应早，金秋中浣来。天时惟敬奉，农谚自筹裁。细雨五更落，徂云万里开。正当望晴候，此亦足当哉。
立秋
作者：弘历
朝代：清
体裁：五言律诗

金律今朝入，所欣连日晴。草头凝露重，林表晃曦晶。披处风含爽，看来暑欲征。三农心略慰，庶可卜西成。
立秋
作者：弘历
朝代：清
体裁：五言律诗

闰后节常早，秋前报立秋。金行先十日，火德已西流。风至顿含爽，云徂不欲留。晚荞全种未，愁过冀消愁。
立秋
作者：弘历
朝代：清
体裁：五言律诗

龙火时颓去，金秋午转来。西南报风好，素宇正云开。楸叶堪簪帽，禾苗欲亚台。筹农真是幸，惟益励钦哉。
立秋·其一
作者：弘历
朝代：清
体裁：七言绝句

已知少皞传金令，更喜丰隆凑快晴。此后应添閒意绪，安排佳句咏秋清。
立秋·其一
作者：弘历
朝代：清
体裁：五言律诗

斜照半川横，梧飘一叶轻。霁光添惨淡，秋信太分明。潦水行将澈，寒蝉亦已鸣。甫田消息好，额手待西成。